FI Euroopan unionin virallinen lehti C 14/35

Kahdeksas vuosiraportti Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen 12 päivänä heinäkuuta 2002 hyväksytyn neuvoston yhteisen toiminnan (2002/589/YUTP) täytäntöönpanosta

2010/C 14/02

JOHDANTO

EU jatkoi vuonna 2008 muun muassa New Yorkissa 14.–18. heinäkuuta 2008 pidetyn, pienaseiden laittoman kaupan ehkäisemistä, torjumista ja poistamista koskevan YK:n vuoden 2001 toimintaohjelmaan osallistujavaltioiden joka toinen vuosi järjestettävän kokouksen aikana pienaseiden ja kevyiden aseiden käsittelyä kaikilla monenvälisillä foorumeilla ja kolmansien maiden kanssa käymässään poliittisessa vuoropuhelussa. EU oli tyytyväinen siihen, että kyseisen kokouksen tuloksena hyväksyttiin kattava raportti, jonka sisältö aidosti myötävaikuttaa YK:n toimintaohjelman täytäntöönpanon tehostamiseen ja lujittamiseen. Euroopan unionin neuvosto pääsi vuonna 2008 myös yhteisymmärrykseen pienaseita ja kevyitä aseita koskevan lausekkeen lisäämisestä EU:n ja kolmansien maiden välisiin sopimuksiin sekä mallitekstistä. EU kannusti edelleen vahvasti edistämään pienaseiden ja kevyiden aseiden ja niissä käytettävien ampumatarvikkeiden siirtojen valvontaa. EU vietti vuonna 2008 aseiden vientiä koskevien käytännesääntöjensä kymmenvuotispäivää. Käytännesäännöt edistivät merkittävästi edellä mainitun tavoitteen saavuttamista.

EU jatkoi avun antamista kolmansille valtioille pienaseiden ja kevyiden aseiden epävakauttavan keskittymisen torjumiseksi panemalla täytäntöön useita yhteisiä toimintoja ja toteuttamalla EU:n jäsenvaltioiden kansallisesti tukemia hankkeita.

Euroopan komissio oli yhteistyö- ja kehityspolitiikkansa puitteissa edelleen merkittävässä asemassa pantaessa täytäntöön pienaseita ja kevyitä aseita koskevaa Euroopan unionin strategiaa. Komissio jatkoi vuonna 2008 pienaseiden ja kevyiden aseiden alan toimiaan käyttäen sekä maantieteellisiä että aihekohtaisia välineitään.

Eurooppa-neuvosto hyväksyi 15. ja 16. joulukuuta 2005 EU:n strategian pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi. Asiakirjassa korostetaan, että EU:n turvallisuus- ja kehityspolitiikkojen on oltava johdonmukaisia ja että kaikkia EU:n käytettävissä olevia keinoja on hyödynnettävä monenvälisesti ja alueellisesti sekä unionin sisällä että sen ulkosuhteissa. Se toimii poliittisena ohjenuorana EU:n käytettävissä olevien välineiden avulla toteuttamille toimille tällä alalla sekä sen jäsenvaltioille.

Tämä raportti jakautuu kolmeen osaan:

— Osa I kattaa jäsenvaltioiden toimet pienaseisiin ja kevyisiin aseisiin liittyvien ongelmien käsittelemiseksi.

— Osa II käsittelee kansainvälisiä täytäntöönpanotoimia.

— Osa III käsittelee osallistumista kansainvälisten järjestöjen työhön ja alueellisiin järjestelyihin tavanomaisten aseiden, varsinkin pienaseiden ja kevyiden aseiden, alalla.

— Liitteessä on luettelo pienaseiden ja kevyiden aseiden alan yhteyspisteistä EU:n jäsenvaltioissa.

Tämä raportti kattaa neuvoston yhteisen toiminnan 2002/589/YUTP ja 26. kesäkuuta 1997 hyväksytyn EU:n ohjelman tavanomaisten aseiden laittoman kaupan estämiseksi ja torjumiseksi. Raportissa keskitytään toimintaan vuonna 2008.

I KANSALLISET TÄYTÄNTÖÖNPANOTOIMET VUONNA 2008

I.A Hallinto- ja lainvalvontaviranomaisten välinen yhteistyö, koordinointi ja tiedonvaihto

EU:n jäsenvaltiot ovat antaneet seuraavat tiedot kansallisista toimistaan hallinto- ja lainvalvontaviranomaisten välisen yhteistyön tehostamiseksi vuonna 2008.

ITÄVALTA

Itävalta on edelleen edistänyt hallinto- ja lainvalvontaviranomaisten välistä yhteistyötä, koordinointia ja tiedonvaihtoa. Vuoden 2008 aikana pidettiin ministeriöiden välisiä kokouksia Eurooppa- ja kansainvälisten asioiden ministeriön, sisäasiainministeriön, talous- ja työministeriön sekä puolustusministeriön välillä.

BULGARIA

Bulgaria on edelleen edistänyt viranomaisten välistä yhteistyötä, koordinointia ja tiedonvaihtoa torjuakseen pienaseiden ja kevyiden aseiden keskittymistä ja leviämistä ja estääkseen niiden laittoman kaupan.

TANSKA

Tanskan oikeusministeriö hallinnoi Tanskan ase- ja räjähdelainsäädäntöä, johon kuuluu myös pienaseiden ja kevyiden aseiden sääntely.

Tanskan ase- ja räjähdelainsäädännön mukaan aseita ja ampumatarvikkeita ei saa tuoda maahan, valmistaa, hankkia, pitää hallussa eikä kantaa ilman oikeusministeriön myöntämää tai ministeriön luvan myöntämiseen valtuuttaman henkilön myöntämää lupaa.

Lainsäädännössä säädetään myös, että minkäänlaisia aseita tai räjähteitä, ampumatarvikkeet mukaan luettuina, ei saa viedä maasta ilman oikeusministeriön myöntämää erityistä vientilupaa. Säännös koskee myös pienaseita ja kevyitä aseita.

Oikeusministeriö on valtuuttanut paikalliset poliisipiirit myöntämään tiettyjä edellä mainituista luvista, jotka koskevat pienaseita ja kevyitä aseita (muun muassa ampuma-aseiden hallussapito).

Tietokannat ja rekisterit

Tanskan poliisi on perustanut sähköisen keskustietokannan (poliisin aserekisteri), johon kaikki ampuma-aselupien haltijat rekisteröidään saatujen ampuma-aselupahakemusten sekä mm. ostettujen ja rekisteröityjen haulikkojen perusteella. Rekisterissä on myös tietoja kadonneista ja varastetuista aseista.

Poliisin aserekisteri sisältää kaikki olennaiset tiedot aseesta, muun muassa sen luokan ja tyypin, valmistajan, mallin, merkin (numeron), kaliiperin ja erityisominaisuudet. Kukin ase rekisteröidään antamalla sille tietty tunnistenumero. Poliisi voi määrätä, että ase on merkittävä tunnistenumerolla, jos valmistaja ei ole merkinnyt sitä. Rekisterissä on myös aiempia tietoja, minkä ansiosta voidaan löytää tiedot aseen edellisistä omistajista.

Tiedot muun muassa kadonneista ampuma-aseista raportoidaan myös Schengenin tietojärjestelmään (SIS).

Kaikkien Tanskan kivääriyhdistysten on lisäksi perustettava omat aserekisterinsä, joihin on tallennettava tiedot kaikista yhdistyksen ja sen jäsenten omistamista ampuma-aseista.

VIRO

Poliisilaitokset järjestävät vuosittain kansalaisilta kerättyjen laittomien aseiden ja ampumatarvikkeiden hävittämiskampanjoita. Niiden tarkoituksena on vähentää laittomien aseiden ja ampumatarvikkeiden määrää ja parantaa yhteiskunnan turvallisuutta. Kaikki kerätyt ja takavarikoidut aseet hävitetään.

SAKSA

Pienaseiden ja kevyiden aseiden ja niissä käytettävien ampumatarvikkeiden epävakauttavan keskittymisen ja leviämisen aiheuttama uhka rauhalle, turvallisuudelle ja kehitykselle on edelleen vakava huolenaihe. Saksa on sitoutunut kokonaisvaltaiseen lähestymistapaan pienaseiden ja kevyiden aseiden ja niissä käytettävien ampumatarvikkeiden epävakauttavan keskittymisen ja leviämisen torjumiseksi ja lopettamiseksi. Tämän tavoitteen saavuttamiseksi Saksa Euroopan unionin jäsenvaltiona noudattaa EU:n strategiaa pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi. Strategia hyväksyttiin 15. ja 16. joulukuuta 2005 kokoontuneessa Eurooppa-neuvostossa.

Ulkoasiainministeriö järjesti säännöllisesti pienaseiden ja kevyiden aseiden kansallisen koordinointiryhmän kokouksia. Kokouksissa saatetaan yhteen eri ministeriöiden, viranomaisten, armeijan asevalvonta- ja tarkastusyksikön ja valtiosta riippumattomien järjestöjen ase- ja vientivalvonta-asiantuntijat, jotta he voivat käsitellä pienaseisiin ja kevyisiin aseisiin sekä niissä käytettäviin ampumatarvikkeisiin liittyviä kysymyksiä. Ryhmä keskustelee muun muassa pienaseita ja kevyitä aseita koskevasta Saksan politiikasta kansainvälisillä foorumeilla, monen- ja kahdenvälisestä avusta sekä kansallisten, alueellisten ja maailmanlaajuisten säännösten täytäntöönpanosta. Kokousten puheenjohtajana toimii ulkoasiainministeriön edustaja.

Hallintoelinten ja lainvalvontaviranomaisten kansallisen tason yhteistyöstä esitettiin erilaisia aloitteita. Näihin kuuluivat muun muassa hiljattain annettu lainsäädäntö, mutta myös voimassa olevan lainsäädännön käytännön toimivuuden arviointi. Koulutus oli säännöllinen osa kyseisiä ponnisteluja.

KREIKKA

Pienaseiden ja kevyiden aseiden laittomaan kauppaan puuttuminen on ensiarvoisen tärkeää Kreikan sisäasiainministeriölle ja Kreikan poliisille. Ilmiön poistamiseksi tai ainakin vähentämiseksi ja siviiliväestön turvallisuudentunteen suojaamiseksi toteutetaan kaikki mahdolliset toimet. Vuonna 2008 oli osana rikoksentorjuntapolitiikkaa asetettu tavoitteeksi lisätä laittomasti hallussa pidettyjen ja kaupattujen pienaseiden ja kevyiden aseiden takavarikointeja niin, että toimivaltaiset poliisiviranomaiset toteuttavat erityisiä kohdennettuja toimintasuunnitelmia. Toimet olivat pääasiassa kahdentyyppisiä:

1. Valvotaan aseiden laillisen liikkumisen kaikkia vaiheita (tuonti, kauppa, hallussapito ja käyttö).

2. Tehostetaan valvontaa yhteistyössä muiden toimivaltaisten viranomaisten kanssa, jotta laittomasti maahantuodut, kaupatut, hallussapidetyt ja käytetyt pienaseet ja kevyet aseet saataisiin tunnistettua ja takavarikoitua.

a) Pienaseiden ja kevyiden aseiden laillisen liikkumisen valvontatoimet

Poliisiviranomaiset pitävät yllä sähköistä tietokantaa, joka toimii tietojenvaihdon kansallisena keskusviranomaisena. Se voi nopeasti vastaanottaa ja lähettää tietoja kaikista laillisesti siirretyistä aseista, ja siihen päivitetään jatkuvasti aseiden omistuksessa tapahtuneet mahdolliset muutokset. Kaikki etsityt aseet rekisteröidään tietokantaan, jotta ne voidaan takavarikoida tai käyttää todistusaineistona rikosoikeudenkäynnissä – kadonnut, varastettu, laittomasti viety tai löydetty – tai niiden tunnistamiseksi, jos kyse on jäljityksestä. Tietokannasta näkyvät kunkin aseen taustatiedot sen maahantuonnista sen lopulliseen lailliseen hallussapitäjään (aserekisteri). Lisäksi tietokanta helpottaa pienaseita ja kevyitä aseita koskevien tietojen vaihtoa muiden viranomaisten kanssa Kreikassa ja sen ulkopuolella. Kaikille asekaupan alalla laillisesti toimiville yrityksille on määritelty vähimmäismäärä tarkastuksia kuukaudessa. Niissä saatuja tietoja verrataan viranomaisen ylläpitämään sähköiseen tietokantaan rekisteröityihin tietoihin. Lain 2168/1993 ja sen nojalla annettujen ministeriön päätösten sovellettavat säännökset pannaan tiukasti täytäntöön, koska ne toimivat Kreikan aselainsäädännön yleisinä puitteina. Lainsäädäntö on yhdenmukaistettu direktiivin 91/477/ETY ja Schengenin sopimuksen kanssa. Joissakin tapauksissa siinä on myös tiukempia sääntöjä (lain 2168/1993 15 artikla ja Kreikan rikoslain, sellaisena kuin se on muutettuna lailla 2928/2001, 272 artikla). Pienaseiden ja kevyiden aseiden lailliset liikkeet Kreikassa (tuonti, vienti, kauppa ja kauttakulku) edellyttävät toimivaltaisen viranomaisen lain 2168/1993 säännösten mukaisesti tapauksen mukaan myöntämää lupaa.

Yhteistyö Kreikan muiden syytetoimia toteuttavien viranomaisten (satamapoliisi, tulli ja erityistarkastuksista vastaava viranomainen) ja sotilasviranomaisten kanssa on erinomaista. Tietoja vaihdetaan sen maan toimivaltaisten viranomaisten kanssa, josta maahantuodut tai siirretyt aseet ovat peräisin.

b) Aseiden laittoman kaupan valvontatoimet

Koska kahdenvälinen alueellinen ja kansainvälinen yhteistyö on ratkaisevan tärkeää pienaseiden ja kevyiden aseiden laittoman kaupan estämiseksi ja poistamiseksi, Kreikka on allekirjoittanut naapurimaidensa kanssa valtioiden välisiä poliisiyhteistyösopimuksia ja osallistuu kansainvälisiin, alueellisiin ja kahdenvälisiin elimiin (Adrian- ja Joonianmerta koskeva aloite, Kaakkois-Euroopan yhteistyöaloite [SECI], Europol ja Interpol).

Kreikkaan saapuvia kuljetusajoneuvoja ja henkilöitä valvotaan määrätyillä maahantulopaikoilla. Maa- ja merirajoilla suoritetaan jatkuvia tarkastuksia (yhteistyössä satamaviranomaisten kanssa) sen estämiseksi, että laittomasti Kreikkaan saapuvat henkilöt tuovat aseita maahan lainvastaisesti. Mahdollisesti havaitut tapaukset tutkitaan perusteellisesti sellaisten rikollisjärjestöjen tunnistamiseksi ja poistamiseksi, jotka saattavat harjoittaa laitonta asekauppaa. Erityisiä toimia toteutetaan yhteistyössä paikallisyhteisöjen ja -viranomaisten kanssa alueilla, joilla aseiden laiton kauppa, hallussapito ja käyttö aiheuttaa vakavia ongelmia.

Osana Kreikan edustusta kansainvälisissä ja alueellisissa järjestöissä ja aloitteissa kreikkalaiset virkamiehet osallistuivat vuonna 2008 ja osallistuvat kuluvana vuonna kokouksiin ja seminaareihin, joissa keskustellaan pienaseisiin ja kevyisiin aseisiin liittyvistä kysymyksistä. Ampuma-aseiden merkintöjen osalta ilmoitetaan seuraavaa:

1. Kreikassa ei valmisteta aseita myyntiin. Ainoastaan valtionyhtiö valmistaa aseita puolustusministeriön tarpeisiin.

2. Aseiden valmistusmaan määrittelemisen osalta Kreikka kannattaa NATO STANAG 1059 -merkintäjärjestelmän käyttöä.

Jäljempänä on taulukko Kreikan poliisiviranomaisten vuonna 2008 rangaistavien tekojen esineinä tai välineinä taikka löydettyinä takavarikoimista aseista.

Kyseisiä aseita käytetään todisteina oikeudenkäyntiasiakirjoja laadittaessa, ja lain 2168/1993 16 artiklan mukaisesti toimivaltainen tuomioistuin päättää niiden tulevasta käytöstä kutakin asiaa käsiteltäessä.

Kreikassa vuonna 2008 takavarikoidut aseet ja räjähteet:

165 kivääriä

501 pistoolia

134 revolveria

829 urheilu- tai metsästysasetta

Yhteensä 1 629

ITALIA

Pienaseiden ja kevyiden aseiden tekninen ad hoc -työryhmä, jossa on edustajia asiaankuuluvista ministeriöistä ja lainvalvontaviranomaisista sekä alan teollisuuden järjestöistä, on vuodesta 2000 kokoontunut vähintään kerran vuodessa. Työryhmä toimii asianmukaisena foorumina, jossa keskustellaan asiaan liittyvistä tärkeimmistä näkökohdista, myös kansallisesta ja kansainvälisestä merkittävästä kehityksestä.

Vuoden 2008 kokouksessa keskustelujen pääaiheena oli pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman vuonna 2008 järjestetyn, osanottajavaltioiden kolmannen kaksivuotiskokouksen valmistelu ja jäljittämistä ja merkitsemistä koskevan monenvälisen sopimuksen täytäntöönpano. Koska Italian lainsäädännössä suhtaudutaan tiukasti pienaseiden ja kevyiden aseiden valmistukseen, merkitsemiseen, kirjanpitoon, varastointiin ja siirtoihin, työryhmä piti pienaseiden ja kevyiden aseiden laittoman kaupan torjuntaa koskevien tärkeimpien kansainvälisten aloitteiden kansallista täytäntöönpanoa täysin tyydyttävänä.

Vuonna 2008 Italian asevoimat hävittivät Italian alueella ylijäämänä yli 50 000 pienasetta ja kevyttä asetta.

IRLANTI

Yritys-, kauppa- ja työministeriö, joka on puolustustarvikkeiden ja kaksikäyttötuotteiden viennin lupaviranomainen, johti vuoden 2008 vientivalvontalain säätämistä. Lainsäädännön tarkoituksena oli ajantasaistaa alaa koskevaa Irlannin lakia, ja sillä otettiin käyttöön välitystoiminnan ja teknisen avun valvonta.

Ulkoasiainministeriö piti koko vuoden yhteyttä liikenneministeriöön varmistaakseen, että se on täysin tietoinen riskistä, että laittomia aseita kuljetetaan lentoteitse.

LIETTUA

Liettua ei ole muuttanut pienaseita ja kevyitä aseita koskevaa lainsäädäntöä vuotta 2007 koskevan raportin jälkeen. Puolustustarvikkeiden vientiä koskevia raportteja annettiin edelleen säännöllisesti.

LUXEMBURG

Asiaa koskeva oikeusperusta on 15. maaliskuuta 1983 annettu laki aseista ja ampumatarvikkeista sekä 31. lokakuuta 1995 annettu suurherttuakunnan asetus aseiden, ampumatarvikkeiden ja erityisesti sotilaalliseen käyttöön tarkoitettujen tarvikkeiden ja tähän liittyvän teknologian tuonnista, viennistä ja kauttakuljetuksesta. Nämä säädökset on julkaistu Luxemburgin suurherttuakunnan virallisessa lehdessä Mémorialissa. Voimassa olevan lainsäädännön tarkistaminen jatkuu edelleen.

Pienaseiden ja kevyiden aseiden alan kansainvälisen koordinoinnin takaamiseksi ulkoasiainministeriön tehtävänä on pitää yhteyttä muihin valtioihin ja järjestöihin.

PORTUGALI

Portugalissa on jatkettu hallinto- ja lainvalvontaviranomaisten välisen yhteistyön, koordinoinnin ja tietojenvaihdon edistämistoimia pienaseiden ja kevyiden aseiden keskittymisen ja leviämisen sekä niiden laittoman kaupan torjumiseksi. Ulkoasiainministeriön, puolustusministeriön, sisäasiainministeriön, Portugalin tiedustelupalvelun ja valtiovarainministeriön edustajien kesken on pidetty säännöllisiä kokouksia vuonna 2008.

ROMANIA

Romanian aseviennin valvontajärjestelmä koostuu seuraavista osista:

— Oikeudellinen kehys — vientivalvontaa koskeva primaarilainsäädäntö — johdettu oikeus täytäntöönpanoa varten, myös luettelo puolustustarvikkeista, joihin sovelletaan puolustustarvikkeiden viennin, tuonnin ja muiden siirtojen valvontajärjestelmää — ensimmäinen pilari: yritysten valtuuttaminen (rekisteröinti) käymään kauppaa puolustustarvikkeilla, pienaseet ja kevyet aseet ja niissä käytettävät ampumatarvikkeet mukaan luettuina — toinen pilari: lupa kuhunkin siirtoon: vienti ja tuonti (pysyvästi ja tilapäisesti), jälleenvienti, välitys, kauttakuljetus, uudelleenlastaus, muu kuin kaupallinen toiminta

— Luvat ja arviointi — kansallinen lupaviranomainen (kansallinen vientivalvontavirasto) — ministeriöiden välinen neuvosto, joka arvioi lupahakemuksia (edustajia ulkoasiainministeriöstä, puolustusministeriöstä, talousministeriöstä, hallinto- ja sisäasiainministeriöstä, kansallisesta tulliviranomaisesta, Romanian tiedustelupalvelusta ja ulkomaantiedustelupalvelusta) — lupien myöntämisprosessia koskevat säännöt ja menettelyt — pienaseiden ja kevyiden aseiden siirrot sallitaan vain yksittäisellä luvalla, johon liitetään lisäehtoja

— Noudattamisen valvonta — noudattamista valvovat viranomaiset (kansallinen vientivalvontavirasto, kansallinen tulliviranomainen, hallinto- ja sisäasiainministeriö) — seuraamuksia koskevat säännökset (kansallinen vientivalvontavirasto, oikeusministeriö)

— Alan teollisuuteen suunnattavat toimet (vuosittainen konferenssi, seminaarit, työpajat, pyöreän pöydän keskustelut)

— Avoimuus: neljännesvuosittaiset ja vuosiraportit aseiden viennistä.

SLOVAKIA

Slovakian tasavalta on ottanut käyttöön asianmukaisen lainsäädännön ja tarvittavat hallinnolliset toimenpiteet valvoakseen pienaseiden ja kevyiden aseiden tuotantoa, hallussapitoa, merkitsemistä ja kauppaa. Tehokkaan vientivalvontajärjestelmän ansiosta viranomaiset voivat tunnistaa ja seurata aseiden liikkumista milloin vain koko Slovakian alueella.

Järjestelmä tukee tehokkaasti tavanomaisten aseiden laittoman kaupan torjuntaa Slovakian tasavallassa.

SLOVENIA

Sloveniassa ulkoasiainministeriö on alaa koskevan YK:n ohjelman täytäntöönpanon koordinointiviranomainen. Ministeriö on myös vastuussa pienaseisiin ja kevyisiin aseisiin liittyvästä Slovenian ulkopoliittisesta toiminnasta. EU:n jäsenenä Slovenian on sitouduttava tiettyihin kansainvälisten ja alueellisten järjestöjen toimiin. Sisäasiainministeriö valvoo pienaseiden ja kevyiden aseiden vientiä ja tuontia, ja puolustusministeriö vastaa sotilaskäyttöön tarkoitettujen pienaseiden ja kevyiden aseiden viennin ja tuonnin valvonnasta.

Slovenian poliisi ja tullihallinto vastaavat valtion rajan ja rajanylityspaikkojen valvonnasta. Ne harjoittavat valtion rajat ylittävän rahtitavaran suoraa valvontaa. Poliisi takavarikoi vuonna 2008 huomattavan määrän pienaseita ja kevyitä aseita, joita henkilöt yrittivät kuljettaa Slovenian tasavallan alueen kautta. Erityisesti rikoslain 310 artiklan tai uuden rikoslain 307 artiklan mukaiset rikokset ovat lisääntyneet: vuonna 2008 tehtiin 160 rikosta, kun niitä vuonna 2007 tehtiin 129 (aseiden tai räjähteiden laiton valmistaminen ja kauppa). Eräät operaatiot toteutettiin käyttämällä peitetutkintamenetelmiä ja -tekniikoita, muun muassa aseiden ja räjähteiden valeostoja, salaista jäljitystä, keskustelujen tai viestintävälineiden kuuntelua ja peitetoimintaa suorittavia poliiseja. Useimmat aseet takavarikoitiin perinteiseen tapaan kotietsinnässä, valtion rajalla suoritetussa tarkastuksessa tai tieliikennetarkastuksessa. Monet yksittäiset aseet takavarikoitiin huumausainekauppiailta kotietsinnöissä tai laittoman maahanmuuton järjestäjiltä. Tällöin ei kuitenkaan ole kyseessä perinteinen asekauppa vaan aseistautuminen henkilökohtaista suojautumista varten. Salakuljetukseen osallistuvat henkilöt kulkevat Slovenian kautta tai matkustavat taikka salakuljettavat aseita niin sanottua Balkanin reittiä pitkin Kaakkois-Euroopasta EU:hun.

ESPANJA

Espanja edistyi vuonna 2008 huomattavasti pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanossa sekä pienaseiden ja kevyiden aseiden jäljittämistä ja merkitsemistä koskevan kansainvälisen sopimuksen soveltamisessa.

Rauhankulttuurin edistämiseksi ja valvontaa tehostavien lisänormien vahvistamiseksi on toteutettu toimia, ja vakiintuneita yhteyksiä Yhdistyneiden kansakuntien aseriisuntatoimistoon, Interpoliin, alueellisiin järjestöihin (Etyj, Nato) ja valtioista riippumattomiin järjestöihin (sekä kansallisiin että ulkomaisiin) on vahvistettu.

Pienaseita ja kevyitä aseita sekä niissä käytettäviä ampumatarvikkeita koskevia toimia ja tietojenvaihtoa koordinoivat ministeriöiden osastot ovat kokoontuneet säännöllisesti käsittelemään näitä kysymyksiä, erityisesti aseita ja räjähteitä käsittelevässä ministeriöiden välisessä komiteassa (CIPAE, kokoontuu kaksi kertaa kuukaudessa), puolustustarvikkeiden ja kaksikäyttötuotteiden ulkomaankauppaa käsittelevässä ministeriöiden välisessä komiteassa (JIMDDU, kokoontuu kerran kuukaudessa) sekä pienaseiden ja kevyiden aseiden laittoman kaupan tunnistamista ja torjumista käsittelevissä työryhmissä.

Espanjan viranomaiset takavarikoivat vuonna 2008 Guardia Civilin aseiden ja räjähteiden keskustarkastuslaitoksen koordinoimina 185 laitonta ampuma-asetta (joista 137 oli peräisin Schengen-maista ja 48 Schengen-alueen ulkopuolisista maista). Espanjan viranomaisilla on tällä hetkellä hallussaan yhteensä 278 382 erityyppistä ampuma-asetta, joista 23 769 on valittu huutokaupattavaksi ja 30 048 hävitettäväksi.

Viranomaiset tekivät 22 738 tarkastusta vuonna 2008. Tarkastukset johtivat 716 tapauksessa valmistajia, aseseppiä, yksityishenkilöitä tai arvokuljetusyrityksiä vastaan käynnistettyyn oikeudelliseen menettelyyn, ja näistä 207 liittyi ampuma-aseisiin ja 529 räjähteisiin. Tulliviranomaiset tekevät myös säännöllisesti tarkastuksia lentokentillä ja satamissa osana alan rikostutkintaa.

RUOTSI

Ruotsi ei ole muuttanut pienaseita ja kevyitä aseita koskevaa lainsäädäntöä vuonna 2008.

YHDISTYNYT KUNINGASKUNTA

Puolustusministeriö hävitti vuonna 2008 yhteensä 1 001 pienasetta.

I.B Hiljattain annettu lainsäädäntö, voimassa olevan lainsäädännön käytännön toimivuuden arviointi

Eräät jäsenvaltiot ovat antaneet vuonna 2008 asiasta uutta lainsäädäntöä tai ovat parhaillaan tarkistamassa voimassa olevaa lainsäädäntöä. Seuraavassa on yksityiskohtainen selvitys näistä toimista:

ITÄVALTA

Vuonna 2008 ei annettu uutta lainsäädäntöä pienaseiden ja kevyiden aseiden alalla.

Aseviennin valvontaa on tehostanut huomattavasti vuonna 2005 annettu ulkomaankauppalaki sekä vuonna 2006 annettu ulkomaankauppa-asetus. Tällä täytäntöönpanolainsäädännöllä yhdenmukaistetaan lupien myöntämiskäytännöt EU:n aseiden vientiä koskevien käytännesääntöjen asianomaisten säännösten kanssa, ja Itävallan asekauppiaiden on noudatettava niitä. Lisäksi siinä saatetaan välittäjiä ja välitystoimintaa koskevat määritelmät aseiden välityksen valvonnasta annetun neuvoston yhteisen kannan 2003/468/YUTP mukaisiksi.

Itävallan sotatarvikeasetus sekä talous- ja työministeriön luettelo muista puolustustarvikkeista kuin sotatarvikkeista vastaavat EU:n yhteistä puolustustarvikeluetteloa. Uuden ulkomaankauppalain mukaan EU:n yhteiseen puolustustarvikeluetteloon kuuluvat tarvikkeet ovat vienti-, kauttakuljetus- ja välitysluvan alaisia. EU:n yhteiseen puolustustarvikeluetteloon kuuluvien tarvikkeiden yhteisön sisäiseen kauppaan sovelletaan tietyin poikkeuksin valvontamenettelyä. Sotilaskäyttöön soveltuvien tavanomaisten aseiden järjestelmien kehittämiseen, valmistukseen, käsittelyyn, toimintaan, ylläpitoon tai muuhun huoltoon, varastointiin, testaukseen tai levittämiseen ei myönnetä teknistä apua, jos apu on ristiriidassa EU:n yhteisiin kantoihin tai EU:n yhteisiin toimintoihin, Etyjin päätöslauselmiin tai Yhdistyneiden kansakuntien turvallisuusneuvoston sitoviin päätöslauselmiin perustuvien rajoittavien toimenpiteiden kanssa.

Lisäksi puolustusministeriön antamassa asetuksessa luetellaan sotatarvikkeet ja muut aseet, joiden hävittämistä harkitaan. Luettelo perustuu EU:n ja Etyjin määritelmiin.

BELGIA

Aseiden kotimaisesta omistuksesta ja siirrosta 8. kesäkuuta 2006 annettua lakia, jolla nostettiin huomattavasti aseiden omistuskynnystä ampumisvälikohtauksen jälkeen, muutettiin 25. heinäkuuta 2008 sen sovellettavuuden parantamiseksi.

KYPROS

Pienaseiden ja kevyiden aseiden vientiä, kauttakuljetusta ja edelleen siirtämistä (jälleenvientiä) säännellään vuoden 2005 puolustustarvikevientisäännöksillä eli lailla 257/2005, sellaisena kuin se on muutettuna lailla 165/2008. Laki on mukautettu aseiden vientiä koskeviin EU:n käytännesääntöihin ja asiaa koskevaan 13. kesäkuuta 2000 annettuun neuvoston julkilausumaan (2000/C191/01). Kauppa-, teollisuus- ja matkailuministeriö on toimivaltainen viranomainen kaikkien pienaseiden ja kevyiden aseiden vientiä, edelleen siirtämistä (jälleenvientiä) ja kauttakuljetusta koskevien lupien osalta. Tulli- ja valmisteveroyksikkö vastaa valvonnan täytäntöönpanosta tullilainsäädännön säännösten nojalla.

Pienaseiden ja kevyiden aseiden tuontia, hankintaa, hallussapitoa ja kuljetusta säännellään ampuma-aseita ja muita kuin ampuma-aseita koskevalla lailla 113(1)2004. Laki on mukautettu Euroopan unionin direktiiviin 91/477/EY, sellaisena kuin se on muutettuna, sekä neuvoston julkilausumaan 2000/C191/01.

Tiettyjen pienaseiden ja kevyiden aseiden valmistusta säännellään lailla 113(1)2004 (III osa, 7 artiklan 1 kohta). Lain mukaan Kyproksen tasavallan kansalaiset tai asukkaat eivät saa valmistaa aseita, ellei heillä ole tähän tarkoitukseen voimassaolevaa poliisijohtajan myöntämää lupaa. Kansalaisille voidaan myöntää kyseinen lupa laissa säädetyin tietyin edellytyksin. Luvan saaminen edellyttää muun muassa, että hakijalla ei ole rikosrekisteriä, että luvan hallussapito ei vaaranna luvan haltijaa, valtiota eikä yleistä järjestystä ja että hakija läpäisee virallisen lääkärintarkastuksen. Pienaseiden ja kevyiden aseiden laitonta valmistusta, hallussapitoa, varastointia ja kauppaa säännellään lailla 113(1)2004. Lain mukaan säännösten rikkomisesta voi seurata enintään 15 vuoden vankeusrangaistus ja/tai 42 715 euron sakot.

Kyproksen poliisin päämajaan on perustettu erikoisjaosto rekisterinpitoa varten (kansallinen asearkisto), ja sähköinen tietokanta helpottaa tietojen jakamista pienaseista ja kevyistä aseista muiden EU:n toimivaltaisten viranomaisten, alueellisten järjestöjen ja muiden maiden kanssa.

TANSKA

Viimeisimmät lainsäädäntöaloitteet

Vuonna 2007 ei tehty pienaseita tai kevyitä aseita koskevia lainsäädäntöaloitteita.

1. lokakuuta 2004 tuli voimaan uusi laki, joka sisältää aseiden kuljetusta kolmansien maiden (eli muiden maiden kuin Tanskan) välillä koskevat säännöt. Säännöissä kielletään aseiden jne. kuljettaminen YK:n, EU:n tai Etyjin asesaarron piiriin kuuluviin maihin. Lisäksi kielletään kuljetukset sellaisten kolmansien maiden välillä, jotka eivät ole myöntäneet tarvittavia vienti- ja tuontilupia.

Tanskan parlamentti antoi lisäksi 14. kesäkuuta 2005 lain, jossa säännellään muun muassa aseiden välitystä. Lain mukaan on kiellettyä ilman oikeusministeriltä tai tämän valtuuttamalta henkilöltä saatua lupaa välittäjänä neuvotella tai järjestää kauppa, johon liittyy aseiden tms. siirtoa, sellaisena kuin se on määriteltynä Tanskan ase- ja räjähdelainsäädännössä, EU:n ulkopuolisten maiden kesken. Laissa myös kielletään kyseisten aseiden tms. ostaminen tai myynti EU:n ulkopuolisten maiden välisen siirron osana tai tällaisen siirron järjestäminen kyseisten aseiden omistajana. Kieltoa ei sovelleta ulkomailla asuvien tanskalaisten toisessa EU:n jäsenvaltiossa tai EU:n ulkopuolella suorittamaan toimintaan. Lailla pannaan täytäntöön aseiden välityksen valvonnasta 23. kesäkuuta 2003 hyväksytty neuvoston yhteinen kanta 2003/468/YUTP.

Viimeisimmät lainvalvonta-aloitteet

Vuonna 2007 Tanskan poliisi suoritti tehokkaan rokkareihin ja jengiläisiin kohdistuneen tutkinnan muun muassa laittoman aseiden hallussapidon paljastamista ja syytteeseenpanoa varten. Aseita käytettiin useaan otteeseen eri jengiläisten tai heihin yhteydessä olevien henkilöiden välisissä yhteenotoissa.

Tanskan rikostekninen keskuslaboratorio sai vuonna 2007 tutkittavakseen yhteensä 949 asetta. Tanskan poliisin tiedossa ei ole jengiläisiltä takavarikoitujen aseiden määrää.

RANSKA

Aseiden hankinnan ja hallussapidon valvonnasta (sisämarkkinoilla) 18. kesäkuuta 1991 annettu direktiivi saatettiin 21. toukokuuta 2008 annetulla direktiivillä 2008/51/EY Yhdistyneiden kansakuntien ampuma-asepöytäkirjan mukaiseksi. Ranska on alkanut mainitulla direktiivillä tehtyjen tarkennusten pohjalta harkita toimenpiteitä, joihin sen olisi ryhdyttävä sekä direktiivin noudattamiseksi että liittyäkseen YK:n ampuma-asepöytäkirjaan.

SAKSA

Saksa on toteuttanut konkreettisia toimia pannakseen täytäntöön kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan määräykset sekä kansainvälisen sopimuksen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet. Aselakiin tehtyjen muutosten ansiosta aseiden merkitseminen ja kirjanpitovelvollisuus ulotetaan koskemaan myös aseiden keskeisiä osia, ja näin aseiden alkuperän jäljittäminen kansainvälisesti helpottuu.

LATVIA

Vuonna 2008 ei annettu uutta lainsäädäntöä pienaseista ja kevyistä aseista.

Sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8. joulukuuta 2008 vahvistetun EU:n neuvoston yhteisen kannan asiaankuuluvat määräykset sisällytetään vastaavasti Latvian tasavallan lainsäädäntöön.

Vuonna 2008 Latviassa takavarikoitiin luonnollisilta henkilöiltä yhteensä 3 217 laitonta ampuma-asetta.

Rikoslain asiaankuuluvien säännösten nojalla aloitettiin 270 rikosoikeudenkäyntiä. 30 rikosta saatiin ratkaistua, ja viisi laittomien ampuma-aseiden kauppaa Latviassa harjoittavaa rikollisryhmää pidätettiin.

Latvian tasavallassa luonnollisilta ja oikeushenkilöiltä takavarikoidut aseet sulatetaan.

LUXEMBURG

Aseista ja ampumatarvikkeista 15. maaliskuuta 1983 annetun lain 4 artiklassa kielletään tietynlaisten aseiden ja ampumatarvikkeiden tuonti, valmistus, muuntaminen, korjaaminen, hankinta, osto, hallussapito, varastointi, kuljetus, kantaminen, luovutus, myynti, vienti tai kauppa. Säännöksestä huolimatta oikeusministeriö voi kuitenkin erityisesti sallia

a) antiikki-, taide- tai koriste-esineinä toimivien taikka kokoelman osaksi tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen, viennin tai kaupan; luvan saamisen edellytyksenä voi olla, että aseesta on tehty pysyvästi toimintakyvytön;

b) tieteelliseen tai opetuskäyttöön tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen tai viennin;

c) toiseen maahan tarkoitettujen ulkomailta peräisin olevien aseiden tuonnin, viennin tai kauttakuljetuksen.

Luvan saaminen saattaa edellyttää, että kyseisiä aseita ei saa käyttää muihin kuin edellä esitettyihin tarkoituksiin.

Luxemburgissa ei ole pienaseiden valmistuksessa ja/tai tuonnissa käytettävää kansallista merkintäjärjestelmää. Maassa ei ole asetehdasta. Aseseppien sekä ase- ja ampumatarvikekauppiaiden on pidettävä ostetuista ja myydyistä aseista rekisteriä, jossa on tiedot kunkin aseen merkistä, kaliiperista ja valmistusnumerosta sekä aseen toimittajan ja ostajan nimet ja osoitteet. Rekisteristä on myös käytävä ilmi ministeriön luvan numero ja myöntämispäivä. Rekisteri on esitettävä viranomaisten edustajien pyynnöstä. Aseseppiä ja asekauppiaita voidaan pyytää toimittamaan rekisteristä kopio oikeusministerille. Oikeusministeri vahvistaa aseiden ja ampumatarvikkeiden enimmäismäärän, jonka asesepät ja asekauppiaat saavat pitää varastossa.

Oikeusministeri voi mellakoiden, epäilyttävien kokoontumisten tai yleisen järjestyksen häiriintymisen yhteydessä määrätä, että ase- ja ampumatarvikekaupat on suljettava tai tyhjennettävä ja niiden sisältö siirrettävä tiettyyn paikkaan.

15. maaliskuuta 1983 annetun lain rikkomisesta voidaan määrätä vankeutta kahdeksasta päivästä enintään viiteen vuoteen.

Vienti

Vientilupahakemus on jätettävä kiellettyjen ampuma-aseiden osastolle, ja siihen on liitettävä valokopio ostajan henkilöasiakirjasta.

Hakijoiden on myös liitettävä – EU:n jäsenvaltioiden osalta – asiakirja, jolla vahvistetaan ostajan asuinvaltion etukäteishyväksyntä, tai – EU:n ulkopuolisten maiden osalta – kopio kyseisen valtion luvasta ampuma-aseen hankkimiseen.

Annettavan luvan avulla ostaja voi sen jälkeen fyysisesti noutaa kyseisen ampuma-aseen myyjältä ja kuljettaa sen Luxemburgin rajalle. Koska tällainen lupa on voimassa vain Luxemburgissa, ostajan on otettava asuinvaltioltaan selvää sen lainsäädännön mukaan mahdollisesti tarvittavista luvista.

Vientilupaa on niin ikään haettava ulkoasiainministeriön lupavirastolta.

Luxemburg ilmoittaa aseiden hankinnan ja hallussapidon valvonnasta annetun direktiivin 91/477/ETY (11 artiklan) mukaisesti muille asianomaisille jäsenvaltioille vientiluvista, jotka se on myöntänyt näiden maiden alueelle.

Lupavirasto voi vaatia, että erityisesti sotilaalliseen käyttöön tarkoitettujen aseiden, ampumatarvikkeiden ja tarvikkeiden ja tähän liittyvän teknologian kauttakulkua koskeviin hakemuksiin liitetään asiakirja, jossa sen maan, josta tavarat ovat peräisin, toimivaltaiset viranomaiset todistavat, että vienti ilmoitettuun määrämaahan on sallittu.

Vienti- tai kauttakuljetuslupahakemuksiin on liitettävä hakijan allekirjoittama sitoumus vienti- tai kauttakuljetustoimen suorittamisesta lupahakemuksen mukaisesti. Kunkin vientiluvan alaisen lähetyksen jälkeen viejän on toimitettava lupavirastolle kolmen kuukauden kuluessa todiste siitä, että tarvikkeet ovat saapuneet luvassa tarkoitettuun määrämaahan ja että tuoja on luovuttanut tarvikkeet kulutukseen.

Todisteena voi toimia joko tuojamaan tulliviranomaisten antama asiakirja, josta käy ilmi, että viedyt tarvikkeet on luovutettu kulutukseen, tai muu asiakirja, josta käy ilmi, että lähetyksen vastaanottoon valtuutettu tuojamaan viranomainen tai kyseisen viranomaisen puolesta toimiva yritys on vastaanottanut tarvikkeet suoraan.

Aseiden hävittäminen

Luxemburg (Luxemburgin armeija, poliisi ja tulli) hävittää aseet leikkaamalla. Hävittämisestä vastaa asianomainen asevarikko. Leikattu metalli sijoitetaan säiliöön, jonka asevarikon henkilöstö siirtää terästehtaalle, tai metalli sulatetaan sähköisissä masuuneissa todistajien läsnä ollessa. Toimenpiteestä laaditaan pöytäkirja.

MALTA

Malta antoi vuonna 2008 aselain, jolla säännellään alaikäisille myönnettäviä ampuma-aseiden harjoituslupia. Poliisijohtaja voi lainsäädännön nojalla myöntää lupia, joiden perusteella alaikäiset voivat harjoitella ampumista ilmakivääreillä ja -pistooleilla, pitkillä sileäpiippuisilla lippaallisilla ampuma-aseilla ja suustaladattavilla ampuma-aseilla luvan mukaisella ampumaradalla.

ALANKOMAAT

Alankomaat ei ole muuttanut pienaseita ja kevyitä aseita koskevaa lainsäädäntöä vuonna 2008.

PUOLA

Räjähteiden, aseiden, ampumatarvikkeiden ja sotilas- tai poliisikäyttöön tarkoitetun teknologian valmistuksen ja kaupan alalla harjoitettavaa taloudellista toimintaa koskevaa 22. kesäkuuta 2001 annettua lakia (virallinen lehti nro 67, 679 kohta sellaisena kuin se on muutettuna) muutettiin Puolan säännösten yhdenmukaistamiseksi Euroopan unionin lainsäädännön kanssa. Lisäksi Puolan ratifioitua vuonna 2006 yleissopimuksen muovailtavien räjähteiden merkitsemisestä tunnistamista varten se asetti valmistajille velvoitteen merkitä muovailtavat räjähteet.

Myös aseista ja ampumatarvikkeista 21. toukokuuta 1999 annettuun lakiin tehtiin muutoksia, mutta niillä ei ollut vaikutusta aseiden valmistukseen, kauppaan eikä merkintään.

Puola ei ole muuttanut muuta pienaseita ja kevyitä aseita koskevaa lainsäädäntöä.

Puola jatkoi alan teollisuuteen suunnattuja toimiaan järjestämällä esimerkiksi seminaareja, joissa tehtiin vientivalvontaa koskevaa säädöskehystä ja parhaita käytäntöjä tunnetuiksi yritysten keskuudessa ja jaettiin niistä tietoa.

PORTUGALI

Vuonna 2008 ei annettu uutta lainsäädäntöä pienaseiden ja kevyiden aseiden alalla.

Lakia 5/2006, jolla vahvistetaan säädöskehys pienaseiden ja kevyiden aseiden, niiden komponenttien ja ampumatarvikkeiden valmistusta, korjaamista, tuontia, vientiä, siirtoa, varastointia, jakelua, kauppaa, lupia, hankintaa ja hallussapitoa varten, ollaan muuttamassa. Tarkistuksella pyritään vahvistamaan ankarammat seuraamukset laittomien aseiden hallussapidosta ja aseita käyttäen tehdyistä rikoksista.

Pienaseiden ja kevyiden aseiden laiton valmistus, hankinta, hallussapito, kuljetus, varastointi ja kauppa (välitys mukaan luettuna) on jo määritelty rikokseksi laissa 5/2006 (86 ja 87 artikla), ja seuraamukset voivat vaihdella sakoista korkeintaan 10 vuoden vankeustuomioon.

Poliisi takavarikoi vuonna 2008 yhteensä 2 500 ampuma-asetta, joista 1 105 hävitettiin.

ROMANIA

Primaarilainsäädännön tarkistamiseksi tai muuttamiseksi on tehty uusia aloitteita, mutta säädöskehystä ei ole muutettu vuonna 2008.

SLOVAKIA

Pienaseita ja kevyitä aseita koskevan EU:n yhteisen toiminnan ja tavanomaisten aseiden laittoman kaupan estämistä ja torjuntaa koskevan EU:n ohjelman kansallisessa täytäntöönpanossa ja pienaseita ja kevyitä aseita koskevassa lainsäädännössä ei tapahtunut muutoksia. Slovakia on alkanut valmistella yleistä armahdusta kaikille, joiden hallussa oli laittomia pienaseita ja kevyitä aseita vuonna 2008. Armahduksen piiriin kuuluvat henkilöt voivat rekisteröidä mitä tahansa pienaseita tai kevyitä aseita poliisiviranomaisille ilman rangaistusta tai syytettä, eikä aseen alkuperää tai sen hankkimistapaa tarvitse selittää. Hallituksen toimen tarkoituksena on antaa mahdollisuus rekisteröintiin henkilöille, joilla on esimerkiksi rekisteröimättömiä ja piilotettuja ensimmäisen tai toisen maailmansodan aikaisia aseita.

SLOVENIA

21. helmikuuta 2008 annetulla hallituksen asetuksella uudistettiin pienaseiden ja kevyiden aseiden kansallisen yhteyspisteen kokoonpano. Pienaseiden ja kevyiden aseiden kansallinen koordinointielin toimi yhteistyössä muiden asiaankuuluvien hallituksen elinten kanssa kansallisen politiikan määrittelemiseksi ja koordinoimiseksi pienaseiden ja kevyiden aseiden alalla. Pienaseiden ja kevyiden aseiden kansallinen yhteyspiste koostuu ulkoasiainministeriön, sisäasiainministeriön, puolustusministeriön, valtionvarainministeriön, liikenneministeriön ja Slovenian tiedustelu- ja turvallisuuspalvelun edustajista.

a) Puolustuslaissa (Ur. 1. RS nro 82/1994 ja 40/2004) ja sen muutoksissa vuosilta 2003 ja 2004 säännellään 77 ja 78 artiklassa yksityiskohtaisesti sotilasaseiden ja puolustustarvikkeiden kaupan edellytyksiä ja laajuutta ja painotetaan erityisesti aseiden välitykseen liittyviä liiketoimia sekä säädetään oikeudellisia seuraamuksia säännösten rikkomisesta.

b) Slovenian tasavallan hallituksen asetuksella luvista sotilasaseiden ja puolustustarvikkeiden kauppaa ja valmistusta varten (Ur. 1. RS nro 18/2003 ja 31/2005) säännellään oikeudellisesti sotilasaseiden ja puolustustarvikkeiden tuonti-, vienti-, varastointi-, kauttakuljetus- ja välityslupien myöntämismenettelyjä. Asetuksen mukaan jokainen hakemus tällaisten tuotteiden viennille olisi annettava ennakkolausuntoa varten asiantuntijakomitealle osana Slovenian hallituksen perustamaa, sotilasaseiden ja puolustustarvikkeiden kauppaan liittyvien lupien myöntämistä koskevaa menettelyä. Ennen kuin puolustusministeriö myöntää luvan, komitea tarkastelee jokaista hakemusta erikseen ja antaa siitä myönteisen tai kielteisen päätöksen.

c) Slovakian tasavallan kansalliskokous hyväksyi huhtikuussa 2003 säädöksen, jolla ratifioitiin kansainvälisen järjestäytyneen rikollisuuden vastaisen YK:n yleissopimuksen lisäpöytäkirja ampuma-aseiden, niiden osien ja komponenttien sekä ammusten laittoman valmistuksen ja kaupan torjumisesta; Ur. l. RS nro 48/2004, 30. huhtikuuta 2004.

d) Kansalliskokous hyväksyi huhtikuussa 2004 säädöksen, jolla ratifioitiin kansainvälisen järjestäytyneen rikollisuuden vastainen YK:n yleissopimus eli vuoden 2000 Palermon yleissopimus (Ur. 1. RS nro 41/2004, 22. huhtikuuta 2004).

e) Aselain muutossäädös hyväksyttiin vuonna 2004 (Ur. 1. RS nro 61/2000, 73/2004). Aselain viimeisimmässä muutoksessa heinäkuulta 2004 säädettiin vuoden siirtymäajasta armahdusta ja aseiden laillistamista varten; aseiden välitys luokiteltiin myös asekaupan alaksi.

f) Sisäasiainministeriön vuonna 2003 antamilla ohjeilla toimitettujen, löydettyjen tai takavarikoitujen aseiden käsittelystä säännellään takavarikoitujen ja löydettyjen aseiden varastointi- ja käsittelymenettelyjä sisäasiainministeriössä (ministeriön hallinnollinen osa ja poliisi). Ohjeiden mukaan kaikki takavarikoidut aseet on sijoitettava sisäasiainministeriön varastotiloihin. Poikkeuksellisesti hallinnollisten yksiköiden tiloihin voidaan varastoida ainoastaan ”laillisia” aseita eli aseita tai niitä koskevia asiakirjoja, joiden osalta hallinnollisessa yksikössä on meneillään hallinnollinen menettely.

g) Aselain täytäntöönpanosäännöillä (Ur. 1. RS nro 40/2005) säännellään poliisin toimintatapoja valtion rajalla, yksittäisten rekisterien ja aseita koskevien asiakirjojen muotoja, rajatarkastusmenettelyjä ja EU:n lainsäädännön kanssa yhdenmukaistettuja lomakkeita sekä aseita hankkivia, kantavia ja varastoivia henkilöitä ja asekauppiaita koskevia vaatimuksia ja velvoitteita. Aselaki myös yhdenmukaistettiin Slovenian vuonna 2003 ratifioiman YK:n ampuma-asepöytäkirjan kanssa.

h) Rikosprosessilakia (Ur. 1. RS nro 63-2167/1994 ja 95-4208/2004) muutettiin vuonna 2004 määrittelemällä ja kriminalisoimalla aseisiin liittyvien liiketoimien välitys, aseiden tarjoaminen ja pidentämällä tämän rikoksen perusmuodosta määrättävää vankeusrangaistusta kolmesta viiteen vuoteen vankeutta.

i) Slovenia liittyi Schengen-alueeseen vuonna 2007. Viime vuosina Slovenia on vähitellen sijoittanut lisää poliisivoimia rajanylityspaikoille ja lisännyt poliisien lukumäärää kentällä.

j) Slovenian rikoslakia tarkistettiin ja ajantasaistettiin. Uutta rikoslakia on sovellettu marraskuusta 2008, ja siinä on uusi artikla, jossa aseiden laiton kauppa ja valmistus määritellään rikokseksi. Aiempaan säännökseen verrattuna uudessa rikoslaissa olevan artiklan uuden säännöksen mukaan aseissa olevien merkintöjen poistaminen tai niiden väärentäminen on rikoksen tunnusmerkki, ja aseiden tai ampumatarvikkeiden pientä määrää pidetään niin ikään rikoksen tunnusmerkkinä.

ESPANJA

Puolustustarvikkeiden ja kaksikäyttötuotteiden ulkomaankaupan valvontaa koskeva, 28. joulukuuta 2007 hyväksytty laki 53/2007 tuli voimaan 29. tammikuuta 2008. Laki on YK:n toimintaohjelman ja YK:n yleiskokouksen hyväksymien päätöslauselmien kaikkien määräysten sekä (YK:n yleiskokouksen 31. toukokuuta 2001 hyväksymän) kansainvälisen järjestäytyneen rikollisuuden vastaisen YK:n yleissopimuksen ampuma-aseiden, niiden osien ja komponenttien sekä ammusten laittoman valmistuksen ja kaupan torjumisesta tehdyn lisäpöytäkirjan (YK:n ampuma-asepöytäkirja) mukainen, ja siinä on niitä koskevat viittaukset.

Uuden lain voimaantulolla on seuraavat vaikutukset:

— Espanjan kyseisten alojen lainsäädännöllä on nyt lain asema, jolloin valvontaa voidaan tehostaa.

— Uudessa laissa on puolustustarvikkeiden ja kaksikäyttötuotteiden ulkomaankauppaa koskevia uusia säännöksiä Espanjan kansainvälisillä foorumeilla ja kaikkien asesulkujärjestelyjen yhteydessä tekemien sitoumusten mukaisesti.

— Uudella lailla laajennetaan kaikenlaisten ampuma-aseiden, metsästykseen ja urheiluammuntaan käytettävät aseet mukaan luettuina, niiden komponenttien ja niiden ampumatarvikkeiden valvonnan soveltamisalaa ampuma-aseiden, niiden komponenttien ja niiden ampumatarvikkeiden laittoman valmistuksen ja laittoman kaupan torjuntaa koskevan YK:n yleiskokouksen päätöslauselman 55/255 mukaisesti.

— Laissa noudatetaan nimenomaisesti aseiden vientiä koskevien Euroopan unionin käytännesääntöjen kahdeksaa kriteeriä sekä Etyjin hyväksymiä kriteereitä pienaseiden ja kevyiden aseiden viennin osalta.

— Laki sisältää myös nimenomaisen sitoumuksen edistää ja osallistua alueellisiin ja kansainvälisiin prosesseihin, joilla pyritään tehostamaan asekaupan valvontaa ja erityisesti hyväksymään asekauppaa koskeva kansainvälinen sopimus.

Espanja on lain 53/2007 mukaisesti antanut uuden asetuksen puolustustarvikkeiden, muiden tarvikkeiden ja kaksikäyttötuotteiden ja -teknologioiden ulkomaankaupasta, eli 12. joulukuuta 2008 annetun asetuksen (Real Decreto) 2061/2008, jossa kehitetään lain 53/2007 täytäntöönpanosääntöjä.

Pääasialliset muutokset 30. heinäkuuta 2004 annettuun edelliseen asetukseen (Real Decreto) 1782/2004 nähden ovat seuraavat:

1. Kaikkien metsästys- ja urheiluaseiden, niiden osien ja komponenttien ja niissä käytettävien ampumatarvikkeiden valvontaa on laajennettu yleiskokouksen päätöslauselmaan 55/255 sisältyvän välitysratkaisun perusteella. Päätöslauselmalla hyväksytään ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskeva pöytäkirja (2 artiklan 2 kohta). Säänneltyjen ampuma-aseiden tuontiin alkuperämaasta vaaditaan lupa. Tällaisilla aseilla voidaan käydä kauppaa, jos siihen on yksittäinen tai yleinen lupa tai kirjallinen vakuutus. Kauppaan EU-maiden kanssa ei vaadita lupaa, ja tällaista kauppaa koskee ampuma-aseasetuksen 6 jakso (Real Decreto 137/1993, 29. tammikuuta 1993) sekä 16. helmikuuta 1998 räjähdeasetuksen hyväksymiseksi annetun asetuksen (Real Decreto) 230/1998 7 osasto.

2. Asetukseen on lisätty luvanvaraista tuotantoa koskevien sopimusten valvonta eli kaikki prosessit, joiden perusteella ulkomainen yritys voi valmistaa tuotteita tai siirtää komponentteja, teknologiaa ja tietotaitoa toisesta yrityksestä (2 artiklan 1 kohta).

3. Espanjan puolustusvoimien ja turvallisuusjoukkojen ulkomailla toteutettavissa humanitaarisissa ja rauhanturvaoperaatioissa käyttämien tarvikkeiden lopullinen vienti on sallittu (3 artikla).

4. Puolustustarvikkeiden välitystoimintaa valvotaan nyt tarkemmin kuljetustapoja, kauttakuljetusmaita ja rahoitusta koskevien raportointimekanismien ansiosta. Kuljetustapoja ja kauttakuljetusmaita koskevia raportointimekanismeja sovelletaan nyt myös muuhun vientiin (4 artiklan 2 kohta).

5. Rekisteröinnille ulkomaisten toimijoiden erityisrekisteriin ja tällaisen rekisteröinnin peruuttamiselle on asetettu tietyt edellytykset (13 artikla).

6. Puolustustarvikkeiden ja kaksikäyttötuotteiden ulkomaankauppaa käsittelevän ministeriöiden välisen komitean (JIMDDU) kokoonpanoa on muutettu. Sen varapuheenjohtajana on nyt ulkoasioista vastaava valtiosihteeri. JIMDDU:ssa on uutena jäsenenä ulkoasiain- ja kehitysyhteistyöministeriön strategisista kysymyksistä ja terrorismista vastaava pääjohtaja, ja poliisin ylijohdon ja Guardia Civilin edustus on yhdistetty (17 artikla).

7. Espanjan lainsäädännössä on nyt ensimmäistä kertaa kattava luettelo poikkeuksista JIMDDU:lle annettavista ennakkoilmoituksista ja valvonta-asiakirjojen vaatimuksesta (18 artikla).

8. Valvottavien tuotteiden luettelot, lupien mallit ja valvonta-asiakirjat sisältävät liitteet on päivitetty vastaamaan kansainvälisen oikeuden edellyttämiä muutoksia. Erityisesti tuotteet, joita on valvottava tiettyjen sellaisten tavaroiden kaupasta, joita voi käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen, 27. kesäkuuta 2005 annetun neuvoston asetuksen (EY) N:o 1236/2005 nojalla, on poistettu liitteestä II (Luettelo muista materiaaleista).

Asetuksella tehostetaan puolustustarvikkeiden ja metsästysaseiden, niiden osien ja komponenttien välitystoimintaan koskevaa raportointia. Tämä muutos on tärkein uudistus lakiin 53/2007 ja siihen perustuvaan asetukseen.

YHDISTYNYT KUNINGASKUNTA

Tavarakauppaa (valvottujen tavaroiden luokkia) koskevalla vuoden 2008 määräyksellä otettiin käyttöön kaupan valvonnan kolmivaiheinen riskiperusteinen rakenne, joka kattaa myös pienaseet ja kevyet aseet. Se sisällytettiin vuoden 2008 vientivalvontamääräykseen (voimassa 6. huhtikuuta 2009 alkaen), samoin kuin voimassa oleva vientivalvonta- ja kauppavalvontalainsäädäntö, sillä laajennettiin kaupan valvontaa Yhdistyneessä kuningaskunnassa (pienaseiden ja kevyiden aseiden kuljetuksen tarjoamista koskeva lisävalvonta mukaan luettuna) ja tarkistettiin Yhdistyneen kuningaskunnan kautta kuljetettavia tavaroita ja uudelleenlastausta koskevien lainsäädännön poikkeusten soveltamisalaa.

I.C Hallinnolle, lainvalvontaviranomaisille ja oikeudellisille elimille tarjottava koulutus

EU:n jäsenvaltiot ovat toteuttaneet seuraavat toimet ja aloitteet kansallisten hallintojensa koulutuksen alalla.

ITÄVALTA

Itävalta on tehnyt tunnetuksi pienaseiden ja kevyiden aseiden aiheuttamaa ongelmaa eurooppa- ja kansainvälisten asioiden ministeriössä 26. lokakuuta 2008 pidettynä avointen ovien päivänä. Julisteet ja dokumenttielokuva antoivat yleisölle tietoa pienaseiden ja kevyiden aseiden laittoman kaupan hirvittävistä vaikutuksista.

ESPANJA

Vuonna 2008 Espanjan lainvalvontaviranomaiset järjestivät edellisten vuosien tapaan kursseja ja seminaareja ampuma-aseiden ja räjähteiden rikosoikeudellisesta sääntelystä ja tietotekniikan soveltamisesta niiden valvontaan. Pienaseiden ja kevyiden aseiden laittoman kaupan torjumiseen sovellettavaa lainsäädäntöä koskevia seminaareja järjestettiin säännöllisesti asianomaisten viranomaisten tietojen ylläpitämiseksi tai lisäämiseksi.

YHDISTYNYT KUNINGASKUNTA

Innovointi- ja ammattikoulutusosasto toteutti myös Yhdistyneen kuningaskunnan teollisuusyrityksille suunnatun tiedotuskampanjan vientivalvonnasta sekä joukon kansallisia seminaareja ja kursseja yli 300 organisaatiolle. Tähän liittyi paikan päällä annettu koulutus 28 yritykselle.

I.D Muut aloitteet tai toimet

RANSKA

Ranskan asevientiä koskeva vuosikertomus 2008 esitetään parlamentille syksyn 2009 kuluessa. Siinä esitellään kansalliset valvontakäytännöt ja vientivalvonnan alan kansainväliset toimet, joihin Ranska osallistuu. Vuosikertomus sisältää Ranskan pienaseiden ja kevyiden aseiden toimituksia koskevan liitteen. Vuosittaisen kertomuksen esittäminen ilmentää avoimuutta, jota Ranska on osoittanut tällä alalla kansalaisyhteiskuntaa ja kansainvälistä yhteisöä kohtaan jo useiden vuosien ajan.

II KANSAINVÄLISET TÄYTÄNTÖÖNPANOTOIMET VUONNA 2008

II.A Toimenpiteet pienaseiden ja kevyiden aseiden keskittymisen ja leviämisen torjumiseksi ja tavanomaisten aseiden laittoman kaupan estämiseksi

II.A.1 Taloudellinen, tekninen ja muu tuki YK:n, Punaisen Ristin kansainvälisen komitean ja muiden kansainvälisten tai alueellisten järjestöjen tai valtioista riippumattomien järjestöjen toteuttamille ohjelmille ja hankkeille

II.A.1.1 Euroopan unionin tukemat toimet ja hankkeet

Euroopan komissio on yhteistyö- ja kehityspolitiikkansa puitteissa merkittävässä asemassa pantaessa täytäntöön pienaseita ja kevyitä aseita koskevaa Euroopan unionin strategiaa. Komissio jatkoi vuonna 2008 toimiaan pienaseiden ja kevyiden aseiden ja niissä käytettävien ampumatarvikkeiden laittoman kaupan ja liiallisen keskittymisen torjumiseksi käyttäen sekä maantieteellisiä (varsinkin Euroopan kehitysrahasto) että aihekohtaisia välineitään.

Etelä- ja Itä-Eurooppa:

Bosnia ja Hertsegovina: EU alkoi vuonna 2008 antaa tukea 1990-luvun konflikteista jääneiden sodan räjähtämättömien jäänteiden hävittämiseen. Hankkeen ensimmäinen vaihe (2,7 miljoonaa euroa, vakautusväline) saadaan päätökseen vuoden 2009 loppuun mennessä, ja ohjelmaa on tarkoitus jatkaa vielä 18 kuukautta eli vuoden 2011 puoliväliin (2,086 miljoonaa euroa, vakautusväline). Siihen mennessä suurin osa sodan räjähtämättömistä jäänteistä saadaan hävitettyä Bosnia ja Hertsegovinassa. Hankkeen tavoitteena on myös lisätä Bosnia ja Hertsegovinan viranomaisten valmiuksia sodan räjähtämättömien jäänteiden hävittämiseen riittävästi, jotta ne voivat huolehtia ohjelman päättymisen jälkeen jäljellä olevista varastoista ilman merkittävää kansainvälistä lisätukea.

Ukraina: Neuvoston päätöksen 2005/582/YUTP mukaisesti EU osoitti 1 miljoona euroa Naton materiaalihuoltolaitokselle (NAMSA) 400 000 pienaseen ja kevyen aseen, 1 000 lähi-ilmatorjuntajärjestelmän sekä ampumatarvikkeiden (15 000 tonnia) hävittämiseen Ukrainassa 12-vuotisen Naton rauhankumppanuuden erityisrahaston ensimmäisessä vaiheessa. Pienaseiden ja kevyiden aseiden ja niissä käytettävien ampumatarvikkeiden hävittämistavoitteen täytäntöönpano jatkuu.

Latinalainen Amerikka: Kouluttajien kouluttamista ja tietokantaa koskevan hankkeen viimeisen vaiheen täytäntöönpano perustui neuvoston päätökseen 2006/1000/YUTP, jossa säädettiin 700 000 euron lopullisesta tuesta. Hankkeella edistettiin pienaseiden ja kevyiden aseiden epävakauttavan keskittymisen torjumista Latinalaisessa Amerikassa ja Karibialla. Sen puitteissa yli 1 340 lainvalvonnasta vastaavaa virkamiestä on tähän mennessä saanut tutkintatekniikoita koskevaa koulutusta, ja sen loppuun mennessä koulutusta on tarkoitus antaa yhteensä 2 300 virkamiehelle. Lisäksi yli 180 parlamentin jäsentä ja heidän avustajaansa on myös osallistunut koulutussarjaan, ja yhteisten toimien koordinoinnin parantamiseksi rakennetaan ja kunnostetaan eräitä laitoksia ja tiloja. Tietyt alueen maat ovat jo virallisesti raportoineet ampuma-aseiden, niiden osien ja ampumatarvikkeiden takavarikoinneista ja todenneet, että tämä on koulutuksen avulla toteutettujen valmiuksien kehittämistoimien ansiota. Hankkeen lopettamisstrategiaa, jonka tarkoituksena on kannustaa alueen valtioita, paikallisia tuenantajia ja järjestöjä ottamaan vastuuta kahdenvälisen rahoituksen keinoin, ollaan nyt panemassa täytäntöön.

Keski-Amerikka: EU antoi 1 miljoonan euron rahoitusosuuden (vakautusvälineestä) Keski-Amerikan pienaseiden ja kevyiden aseiden valvontaohjelman (CASAC) johdolla toteutettavaan hankkeeseen, jolla tuetaan ampuma-aseiden ja räjähteiden laittoman kaupan torjumista Keski-Amerikassa ja naapurimaissa auttamalla parantamaan alueellisten järjestöjen valmiuksia torjua ampuma-aseiden ja räjähteiden laitonta kauppaa sekä parantamalla kansallisten ja aluehallitusten kykyä vastata pienaseiden ja kevyiden aseiden inhimilliselle kehitykselle aiheuttamiin uhkiin.

Hankkeen tavoitteina on erityisesti ratifioida kansainväliset, alueelliset ja alueidenväliset asevalvontasopimukset ja panna ne kokonaisuudessaan täytäntöön, kehittää valmiuksia ja vahvistaa pienaseiden ja kevyiden aseiden valvonnasta vastaavia kansallisia ja alueellisia instituutioita ja valtionvirastoja, kehittää tiedonvaihtojärjestelmä ja tehostaa raja- ja tullivalvontaa, vahvistaa kansalaisyhteiskunnan järjestöjen valmiuksia edistää asevalvontaa sekä vahvistaa pienaseiden ja kevyiden aseiden valvontaa koskevaa alueidenvälistä prosessia ja panna se täytäntöön.

Afrikka:

Itä-Afrikka: osana itäistä ja eteläistä Afrikkaa ja Intian valtameren aluetta koskevaa konfliktineston, -hallinnan ja -ratkaisun ohjelmaa, jonka määrärahat ovat 10 miljoonaa euroa (Euroopan kehitysrahasto), EU tuki 2,8 miljoonalla eurolla Itä-Afrikan yhteisön (EAC) hanketta, jolla vahvistetaan alueellisia valmiuksia torjua laitonta asekauppaa ja aseiden keskittymistä. Hankkeella pyrittiin vahvistamaan EAC:n jäsenvaltioiden (erityisesti kansallisten yhteyspisteiden) valmiuksia hallinnoida tehokkaasti laittomia pienaseita ja kevyitä aseita; vahvistamaan alueellisia valmiuksia puuttua pienaseiden ja kevyiden aseiden rajatylittävään keskittymiseen, joka liittyy EAC-alueen taloudellisten yhdentymisprosessien syvenemiseen ja laajentumiseen; ja vahvistamaan EAC-alueen tullien, riistansuojeluviranomaisten ja vastaavien organisaatioiden valmiuksia niiden joutuessa käsittelemään pienaseisiin ja kevyisiin aseisiin liittyviä haasteita.

Länsi-Afrikka: osana Länsi-Afrikan alueen konfliktinesto- ja rauhanrakennusohjelmaa, jonka määrärahat olivat 5,5 miljoonaa euroa (Euroopan kehitysrahasto), EU tuki edelleen Ecowasin pienaseohjelmaa (ECOSAP) 1,45 miljoonalla eurolla avustamalla kansallisten pienasetoimikuntien perustamista ja vahvistamista ja niiden toimintaa. Hankkeella pyrittiin myös vahvistamaan valmiuksia huolehtia aseiden laillisten siirtojen yleisestä poliittisesta valvonnasta ja tehokkaasta hallinnoinnista osa-alueella sekä määritellä ja kehittää pienaseiden ja kevyiden aseiden keskittymisen ja laittoman kaupan torjuntaa koskevaa politiikkaa. EU tuki myös (Euroopan kehitysrahastosta) yksittäistä hanketta teknisen avun antamiseksi Ecowasin pienaseita käsittelevälle yksikölle sen laatiessa pienaseita ja kevyitä aseita koskevan yleissopimuksen täytäntöönpanoa koskevaa toimintasuunnitelmaa.

Keski-Afrikka: EU tuki edelleen 4 miljoonalla eurolla (Euroopan kehitysrahastosta) vuonna 2007 aloitettua kolmivuotista hanketta, jossa kehitetään Keski-Afrikan talousyhteisön (ECCAS/CEEAC) rauhan ja turvallisuuden alan valmiuksia konfliktineston, varhaisvaroitusmekanismin, konfliktineston alalla toimivien valtioista riippumattomien järjestöjen kanssa tehtävän yhteistyön sekä poliittisen ja diplomaattisen toiminnan, pienaseet ja kevyet aseet mukaan luettuina, alalla.

Pienaseiden alueellinen keskus (RECSA): EU viimeistelee parhaillaan 3,3 miljoonan euron hanketta (vakautusväline, vuoden 2008 talousarvio), jolla tuetaan ampuma-aseiden laittoman keskittymisen ja kaupan torjumista Afrikassa Nairobissa sijaitsevan pienaseiden ja kevyiden aseiden alueellisen keskuksen (RECSA) kautta. Hankkeella pyritään lisäämään asiaankuuluvien instituutioiden ja kansalaisyhteiskunnan toimijoiden tietoisuutta ja tietämystä ampuma-aseiden laittoman keskittymisen ja kaupan torjumiseen liittyvistä lainsäädäntö- ja institutionaalisista näkökohdista, jotta edistettäisiin kansallisten yhteyspisteiden toimintaa tai perustamista ja laadittaisiin ja/tai pantaisiin täytäntöön kansallisia toimintasuunnitelmia; vahvistamaan Afrikan poliisipäälliköiden alueellisia järjestöjä sekä kansallisten, alueellisten ja maanosan lainvalvontaviranomaisten valmiuksia ja yhteistyötä ampuma-aseiden ja räjähteiden rajatylittävän laittoman kaupan torjumiseksi.

Euroopan komissio myös tuki lukuisia laajempia aseistariisunta-, demobilisointi- ja yhteiskuntaan sopeuttamisohjelmia esimerkiksi Ugandassa, Sudanissa, Keski-Afrikan tasavallassa ja Nepalissa. Ohjelmat liittyvät suoraan tai epäsuorasti yleiseen väkivallan vähentämiseen, aseiden hallussapitoon, asevoimien rakenneuudistuksiin ja entisten taistelijoiden yhteiskuntaan sopeuttamiseen.

Komissio osallistui vuoden 2008 aikana aktiivisesti kansainvälisten ja alueellisten järjestöjen työskentelyyn pienaseita ja kevyitä aseita koskevissa asioissa, erityisesti YK:n, Etyjin ja AU:n järjestämään työhön.

II.A.1.2 EU:n yhteistyö muiden valtioiden kanssa

Pienaseet ja kevyet aseet otettiin asialistalle monissa säännönmukaisissa poliittisissa vuoropuheluissa, joita EU käy kolmansien maiden kanssa, muun muassa Afrikan, Itä-Euroopan ja Kaakkois-Euroopan maiden kanssa.

EU:n neuvosto pääsi vuonna 2008 yhteisymmärrykseen pienaseita ja kevyitä aseita koskevan lausekkeen järjestelmällisestä lisäämisestä EU:n kolmansien maiden kanssa tekemiin oikeudellisesti sitoviin sopimuksiin. Lausekkeen käytöstä ja neuvottelujen aikana käytettävästä mallitekstistä päästiin niin ikään yhteisymmärrykseen. EU:n troikka kokoontui asiantuntijatasolla (yleinen aseriisunta ja asevalvonta), ja pienaseet ja kevyet aseet olivat näkyvästi asialistalla. Säännöllistä vuoropuhelua asiasta käydään kullakin EU:n puheenjohtajakaudella Yhdysvaltojen, Kanadan, Japanin, Kiinan, Venäjän federaation, Korean tasavallan, Ukrainan ja Brasilian kanssa. Myös pienaseita ja kevyitä aseita käsitteleviä troikan erityiskokouksia järjestettiin tapauskohtaisesti.

II.A.2 EU:n jäsenvaltioiden taloudellinen, tekninen ja muu tuki pienaseita ja kevyitä aseita koskeville hankkeille

EU:n käytössään olevien eri välineiden avulla rahoittamien hankkeiden lisäksi jäsenvaltiot ovat rahoittaneet kahdenvälisesti useita pienaseita ja kevyitä aseita koskevia hankkeita. Jäsenvaltiot ovat toistaiseksi toimittaneet tätä raporttia varten seuraavat tiedot:

ITÄVALTA

Itävalta jatkoi vuonna 2008 osallistumistaan useisiin YK:n aseriisuntatoimiston (UNODA) johtamiin avustushankkeisiin, joilla tuetaan pienaseiden ja kevyiden aseiden vastaista YK:n prosessia, etenkin Afrikassa toteutettaviin hankkeisiin.

Itävalta tuki erityisesti seuraavia hankkeita:

— käytännön aseriisuntatoimenpiteiden täytäntöönpano Länsi-Afrikassa, tekninen tuki Ecowasin pienaseita käsittelevälle yksikölle ja ECOSAP-ohjelmalle

— pienaseiden välitystoiminnan sääntely Afrikassa

— oikeudellisen välineen kehittäminen pienaseiden ja kevyiden aseiden valvontaan Keski-Afrikassa.

VIRO

Viro antoi vuonna 2008 rahoitustukea työpajan järjestämiseen Rio de Janeirossa 11. ja 12. kesäkuuta 2008 kansainvälisen sopimuksen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet, täytäntöönpanosta.

Viro antoi vuonna 2008 rahoitustukea Naton rauhankumppanuuden erityisrahaston hankkeeseen ”Georgia II: ohjusten ja rakettien hävittäminen Georgiassa”.

SUOMI

— Suomi tuki Ecowasin pienaseohjelmaa (ECOSAP) 250 000 eurolla vuonna 2008, minkä tuloksena Suomen tuki vuosina 2006–2008 oli yhteensä 750 000 euroa.

— Rahoitusosuus Tadžikistanin tasavallassa toteutettavan Etyjin pienaseita ja kevyitä aseita sekä tavanomaisia ampumatarvikkeita koskevan ohjelman toiseen vaiheeseen (yhteensä 345 197 euroa).

— Rahoitustuki Etyjille Brysselissä 28.–30. toukokuuta 2008 järjestettyyn alueellisten järjestöjen synergiakonferenssiin pienaseita ja kevyitä aseita koskevan YK:n toimintaohjelman täytäntöönpanosta (yhteensä 20 000 euroa).

— Osallistuminen Naton rauhankumppanuuden erityisrahastoon Afganistanissa tukemalla ampumatarvikkeiden fyysistä turvallisuutta ja varastojen hallinnointia.

RANSKA

Ranska rahoitti vuosina 2006–2008 YK:n kehitysohjelman kautta kolmea pienaseisiin ja kevyisiin aseisiin liittyvää ohjelmaa:

— Ecowasin jäsenvaltioiden kevyiden aseiden valvonnan tukiohjelma; maksuosuus korvaa Ranskan EU:n kautta antaman rahoituksen (260 000 US-dollaria)

— Kongon demokraattisessa tasavallassa toteutettava hanke, jolla pyritään vähentämään aseellista väkivaltaa pienaseiden valvonnan ja kestävän toimeentulon edistämisen avulla (750 000 dollaria)

— Burundissa toteutettava kevyiden aseiden valvonnan ja siviilien aseriisunnan ohjelma (200 000 dollaria).

Ranska myös osallistui alueellisen asevalvonnan ja todentamisen täytäntöönpanoa avustavan turvallisuusyhteistyökeskuksen (RACVIAC – Centre for Security Cooperation) toimintatalousarvioon (30 000 euroa) vuonna 2008.

SAKSA

Saksa osallistuu pienaseita ja kevyitä aseita sekä niissä käytettäviä ampumatarvikkeita koskeviin hankkeisiin ja toimiin eri instituutioiden ja organisaatioiden puitteissa ja yhteistyössä niiden kanssa. Useimmat näistä toimista kestävät kauemmin kuin yhden kalenterivuoden. Keskeiset aloitteet vuonna 2008 olivat:

Afganistan (2004–; kokonaismäärärahat: 3 000 000 euroa) Saksa on vuodesta 2004 tukenut DDR- ja DIAG-prosesseja Afganistanissa osarahoittamalla ylijäämäaseiden ja -ampumatarvikkeiden hävittämistä.

Angola (2003–2009, kokonaismäärärahat: 11 990 332 euroa) Saksa tukee entisten taistelijoiden ja heidän perheidensä sosiaalista ja taloudellista yhteiskuntaan sopeuttamista Angolassa. Saksa osallistuu Maailmanpankin johtamaan Angolan kotiutus- ja sopeuttamisohjelmaan (ADRP) IRSEM:n (Instituto de Reintegração Sócio-Profissional para Ex-militares) kautta. Entisten taistelijoiden sopeuttamista yhteiskuntaan tuetaan paikallistasolla sosiaalis-taloudellisten kehityshankkeiden avulla ja vahvistamalla paikallishallintoa.

Kambodža (2007–2009, kokonaismäärärahat: 1 615 000 euroa) Saksa tuki edelleen Kambodžan kuningaskunnan hallitusta pienaseiden ja kevyiden aseiden valvontaan liittyvässä työssä, erityisesti varastojen hallinnoinnissa ja tavanomaisten ampumatarvikkeiden ylijäämävarastojen hävittämisessä sekä poliisiaseiden turvallisessa varastoinnissa.

Kongon demokraattinen tasavalta (2005–2011, kokonaismäärärahat: 12 000 000 euroa) Saksa tukee aseistautuneisiin ryhmiin aiemmin osallistuneiden lasten ja nuorten sosiaalista ja taloudellista yhteiskuntaan sopeuttamista 3,5 miljoonalla eurolla (tekninen tuki) ja rahoittaa työvoimavaltaisia infrastruktuurihankkeita entisten taistelijoiden yhteiskuntaan sopeuttamiseksi 8,5 miljoonalla eurolla (lokakuuhun 2008 asti, rahoitustuki).

Ghana (huhtikuu 2008) Huhtikuussa 2008 Saksan hallitus (läheisessä yhteistyössä Saksan teknisen yhteistyön toimiston (GTZ), Bonnin kansainvälisen konversiokeskuksen (BICC) ja Länsi-Afrikan valtioiden talousyhteisön (Ecowas) pienaseita käsittelevän yksikön kanssa) antoi tukea asiantuntijatyöpajalle, joka pidettiin KAIPTC-koulutuskeskuksessa (Kofi Annan International Peacekeeping Training Centre) Accrassa Ghanassa. Työpajan tarkoituksena oli vaihtaa pienaseiden ja kevyiden aseiden valvonnan hyviä käytäntöjä ja tietoja sen painopisteistä Länsi-Afrikassa. Siihen osallistui kansalaisyhteiskunnan järjestöjen, valtion virastojen ja alueellisten järjestöjen jäseniä koko osa-alueelta ja sen ulkopuolelta. Työpajaa varten laadittiin ja julkaistiin käsikirja, joka työpajassa vahvistettiin ja jossa käsitellään kysymyksiä, joita pienaseiden ja kevyiden aseiden alan toimijat, päätöksentekijät ja tutkijat pitivät kaikkein merkityksellisimpinä.

Afrikan suurten järvien alue (2003–2009, kokonaismäärärahat: 12 900 000 euroa) Saksa osallistuu Maailmanpankin erityisrahaston johtamaan useaa maata koskevaan kotiutus- ja sopeuttamisohjelmaan (MDRP) Suurten järvien alueella 12,9 miljoonalla eurolla. Saksa rahoittaa myös 7,5 miljoonalla eurolla hanketta, jolla torjutaan pienaseiden ja kevyiden aseiden laitonta leviämistä ja joka toteutetaan Suurten järvien alueen konferenssiprosessin (2004–2011) tukemisen puitteissa.

”Kehitysyhteistyö ja pienaseiden valvonta” (2001–2008, kokonaismäärärahat: 3 452 000 euroa) Saksan hallitus on perustanut alakohtaisen hankkeen ”kehitysyhteistyö ja pienaseiden valvonta” (DECOSAC). Hankkeen yhtenä tavoitteena on kehittää ja testata välineitä pienaseiden valvomiseksi kehitysyhteistyössä. Alakohtainen hanke ”kehitysyhteistyö ja pienaseiden valvonta” yhdistettiin heinäkuussa 2008 alakohtaiseen hankkeeseen ”kriisien ehkäisy”, ja turvallisuusalan uudistusta koskeva hanke yhdistettiin rauhan ja turvallisuuden alakohtaiseen ohjelmaan (2008–2014, määrärahat 2008–2011: 5 000 000 euroa). Rauhaa ja turvallisuutta koskevassa ohjelmassa käsitellään pienaseisiin ja kevyisiin aseisiin liittyviä kysymyksiä osana aseellisen väkivallan vähentämistä ja ehkäisemistä.

UNKARI

Unkari osallistui 14 000 eurolla Naton rauhankumppanuusohjelman erityisrahastoon pienaseiden ja kevyiden aseiden ja kannettavien ilmatorjuntajärjestelmien hävittämiseksi Ukrainassa.

ITALIA

Italia myönsi vuonna 2008 rahoitusta kansainvälisille aloitteille, joiden tarkoituksena on estää pienaseiden ja kevyiden aseiden laitonta kauppaa, kuten asiaankuuluville Ecowasin pienaseiden ja kevyiden aseiden valvontaohjelmille ja YK:n kehitysohjelman pienaseiden valvontahankkeelle Bosnia ja Hertsegovinassa.

Monenvälisiin rauhanturva- ja rauhaanpakottamisoperaatioihin osallistuvat Italian asevoimat keräsivät ja/tai ottivat haltuun ja hävittivät pienaseita ja kevyitä aseita tarpeen mukaan.

LIETTUA

Liettuan johtama alueellinen jälleenrakennusryhmä Ghowrin alueella Afganistanissa keräsi vuosina 2005–2008 yhteensä 1 710 pienasetta ja kevyttä asetta (451 vuonna 2008) ja hävitti yli 3 300 räjähdettä.

ALANKOMAAT

Alankomaat antoi vuonna 2008 (muun muassa) rahoitusta seuraaville instituutioille, hankkeille ja toimille pienaseiden ja kevyiden aseiden sekä ampumatarvikkeiden alalla:

— Small Arms Survey -tutkimushanke, perusrahoitus

— Geneven foorumi, ”Clearing paths to progress in disarmament and arms control” -hanke, 2007–08

— HALO Trust -järjestö, pienaseiden, kevyiden aseiden ja ampumatarvikkeiden kerääminen ja hävittäminen Afganistanissa

— UNDP Kosovo, pienaseiden valvontaa koskeva aloite

— UNIDIR, turvallisuustarpeiden arviointia koskevan toisen pöytäkirjan ja muiden tutkimusten laatiminen

— pienaseiden alueellinen keskus (RECSA), Nairobin julistuksen ja Nairobin pöytäkirjan täytäntöönpano Suurten järvien ja Afrikan sarven alueilla

— Saferworld-järjestö, alueelliset ja muut pienaseita ja kevyitä aseita koskevat ohjelmat

— tuki Ugandan kansalliselle pienaseiden ja kevyiden aseiden valvonnan yhteysyksikölle kansallisen toimintaohjelman täytäntöönpanoon

— UNDP/Bosnia ja Hertsegovina, pienaseiden, kevyiden aseiden ja ampumatarvikkeiden hävittäminen

— MAG, tekninen tuki liikkuvien yksiköiden toteuttamaan pienaseiden ja kevyiden aseiden hävittämiseen Burundissa

— Asociación para Políticas Públicas -järjestö (APP), pienaseiden leviämisen ja laittoman kaupan vastaiset toimet Argentiinassa

— NAMSA/Naton erityisrahasto, pienaseiden, kevyiden aseiden, lähi-ilmatorjuntajärjestelmien ja ampumatarvikkeiden hävittäminen Ukrainassa.

PUOLA

Puolan ja Georgian neuvottelut aseiden ja kaksikäyttötuotteiden viennin valvonnasta käytiin Tbilisissä toukokuussa 2008. Georgian puolustuksesta ja ulkoasioista vastaavat varaministerit ottivat vastaan Puolan ulkoasiain- ja talousministeriöiden valtuuskunnan. Työkokouksiin osallistui edustajia Georgian ulkoasiain-, puolustus-, oikeus- ja taloudellisen kehityksen ministeriöistä. Niissä keskusteltiin pääasiassa kahdesta aiheesta:

1. Georgian vientivalvontajärjestelmä käytännössä, sen johdonmukaisuus ja avoimuus ja mahdolliset alat, joilla toimia voidaan tehostaa;

2. vientivalvonnan alan tulevan koulutus- ja seminaariohjelman puitteet.

Edellä mainittujen neuvottelujen jälkeen Varsovassa järjestettiin kaksipäiväinen (17. ja 18. joulukuuta 2008) oikeudellista tarkistamista koskeva seminaari Georgian vientivalvontaviranomaisten edustajille yhteistyössä Itävallan, Saksan, Slovenian ja Ruotsin kanssa osana EU-yhteistyötä, jota tehdään kaksikäyttötuotteiden vientiä koskevassa pitkän aikavälin EU-hankkeessa. Seminaarin tarkoituksena oli esitellä kansainvälinen ja kansallinen oikeudellinen kehys kaksikäyttötuotteiden ja aseiden vientivalvonnan alalla painottaen erityisesti pienaseita ja kevyitä aseita.

PORTUGALI

Monenvälisiin rauhanturva- ja rauhaanpakottamisoperaatioihin osallistuvat Portugalin asevoimat ottivat haltuun ja hävittivät pienaseita ja kevyitä aseita tarpeen mukaan.

SLOVENIA

Slovenian hallitus hyväksyi kansainvälisen miinanraivaus- ja miinauhrien avustusrahaston (ITF) humanitaariseksi voittoa tavoittelemattomaksi järjestöksi vuonna 1998. ITF auttaa Kaakkois-Euroopan, Kaukasian ja Keski-Aasian maita ratkaisemaan maamiinoihin liittyviä ongelmia ja avustaa maamiinojen uhreiksi joutuneiden fyysisessä ja sosiaalis-taloudellisessa kuntoutuksessa. Yli kymmenen vuoden kokemuksen jälkeen ITF laajentaa tukiohjelmaansa koskemaan myös pienaseiden ja kevyiden aseiden alan toimia. ITF toteuttaa tällä hetkellä yksivuotista hanketta pienaseiden ja kevyiden aseiden riskien tunnetuksi tekemiseksi Albaniassa. Hankkeen määrärahat ovat 200 000 euroa, ja tuloksia on odotettavissa lähivuosina.

ESPANJA

YK (Yhdistyneet kansakunnat)

Espanja antoi vuonna 2008 2 000 000 euron vapaaehtoisen rahoitusosuuden Unicefin hankkeeseen lapsisotilaiden yhteiskuntaan sopeuttamiseksi. Espanjan kansainvälisen kehitysyhteistyön virasto (AECID) antoi muuta vapaaehtoista rahoitusta hankkeisiin, joilla tuetaan ampuma-aseiden uhreja, heidän perheitään ja alkuperäyhteisöjään.

Euroopan turvallisuus- ja yhteistyöjärjestö

Espanja antoi 400 000 euroa vapaaehtoista rahoitusta seuraaviin Etyjin poliittis-sotilaallisiin toimiin vuonna 2008:

— pienaseet ja kevyet aseet: Valko-Venäjä ja Tadžikistan

— tavanomaiset ampumatarvikkeet, räjähteet ja sytyttimet: Georgia (aseriisuntavalmiuksien kehittäminen ja ylijäämäisten ampumatarvikkeiden käsittely) ja Montenegro (ampumatarvikkeiden ylijäämävarastojen hävittäminen)

— ohjuspolttoaineen (sekoite) hävittäminen: Ukraina ja Kazakstan.

Pohjois-Atlantin liitto (Nato)

Espanja antoi vapaaehtoista rahoitusta seuraaviin hankkeisiin:

— ase- ja ampumatarvikevarikkojen fyysinen turvallisuus ja ampumatarvikkeiden varastoinnin hallinnointi Afganistanissa: 150 000 euroa

— aseriisuntavalmiuksien kehittäminen Georgiassa: 25 000 euroa.

Pienaseita ja kevyitä aseita käsittelevä parlamentaarinen foorumi

Kaksi Espanjan parlamentin jäsentä on yleensä osallistunut pienaseita ja kevyitä aseita käsittelevään parlamentaariseen foorumiin siitä lähtien, kun sen toiminta aloitettiin Espanjassa lokakuussa 2002. Espanja on myöntänyt foorumille vapaaehtoista rahoitusta seuraavasti: 30 000 euroa vuonna 2007 ja 80 000 euroa vuonna 2008.

Länsi-Afrikan valtioiden talousyhteisö (Ecowas)

Espanja allekirjoitti joulukuussa 2005 Länsi-Afrikan valtioiden talousyhteisön (Ecowas) pääsihteerin kanssa yhteisymmärrysmuistion, jossa se sitoutui rahoittamaan vuosina 2006–2008 vähintään 1 000 000 eurolla Ecowasin toimia ja ohjelmia. Tästä määrästä käytetään 750 000 euroa pienaseiden valvontaa Länsi-Afrikassa koskevan ohjelman tukemiseen. Vuonna 2008 osoitettiin 250 000 euroa tähän tarkoitukseen.

UN-LiREC ja UNDP

Espanja tuki myös erilaisia Latinalaisen Amerikan ja Karibian alueen rauhan, aseriisunnan ja kehityksen Yhdistyneiden kansakuntien aluekeskuksen (UN-LiREC) toimia (275 000 euroa) ja Yhdistyneiden kansakuntien kehitysohjelmaa (UNDP) (600 000 euroa). Toimiin kuuluivat esimerkiksi 42 537 pienaseen ja kevyen aseen hävittäminen osana monivuotista ampuma-aseiden hävittämisprosessia Perussa (2007–2009), parhaiden käytäntöjen oppaan laatiminen ampuma-aseiden hävittämistä varten ja alueellisten kokousten järjestäminen.

Valtioista riippumattomat järjestöt

Espanja antoi vuonna 2008 vapaaehtoista rahoitusta valtioista riippumattomille järjestöille ”Instituto de Enseñanza para el Desarrollo Sostenible (IEPADES)” (Guatemala) (50 000 euroa) ja ”Small Arms Survey (SAS)” (100 000 euroa) tukeakseen niiden toimintaa ja tutkimusta, joka koskee aseellisesta väkivallasta ja kehityksestä annetun Geneven julkilausuman soveltamista.

RUOTSI

Ulkoasiainministeriö rahoitti vuonna 2008 Tukholman kansainvälisen rauhantutkimuslaitoksen (SIPRI) tekemän tutkimuksen, jossa dokumentoitiin ja analysoitiin pienaseiden ja kevyiden aseiden siirtoja koskevia tietoja, jotka oli ilmoitettu YK:n tavanomaisten aseiden rekisteriin (UNROCA) vuosilta 2003–2006. Tutkimuksen tulokset esiteltiin pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa käsitelleessä valtioiden kolmannessa kaksivuotiskokouksessa, joka pidettiin New Yorkissa heinäkuussa 2008.

Ulkoasiainministeriö tuki myös seuraavia toimia:

— Small Arms Survey -hanke, Geneve: 1 miljoonaa Ruotsin kruunua perusrahoitusta vuosittain (2005, 2006, 2007 ja 2008)

— SIPRI (perusrahoituksen lisäksi): 265 000 kruunua vuonna 2008 tutkimushankkeeseen pienaseiden ja kevyiden aseiden luovutuksia koskevista valtioiden toimittamista tiedoista UNROCA-rekisteriin (ks. edellä); 1 921 000 kruunua vuonna 2008 tutkimukseen pienaseiden ja kevyiden aseiden siirroista Afrikkaan; 1 885 000 kruunua vuonna 2008 SIPRI-vuosikirjan toimittamiseen.

Sida tuki seuraavia pienaseisiin ja kevyisiin aseisiin liittyviä hankkeita:

— UN-LiREC, 12 miljoonaa kruunua (2008–2012)

— pienaseita ja kevyitä aseita käsittelevä parlamentaarinen foorumi (maailmanlaajuinen järjestö), 4,6 miljoonaa kruunua (2008–2010)

— Etyj Ukraina, ohjuspolttoaineen (sekoite) varastojen hävittäminen, 15 miljoonaa kruunua (2008–2010)

— Unicefin pienaseita ja kevyitä aseita koskeva ohjelma, 15,5 miljoonaa kruunua (2006–2009)

— Saferworld-järjestö (pienaseita ja kevyitä aseita koskeva työ), 12,6 miljoonaa kruunua (2007–2009).

Lisäksi Sida on myöntänyt tukea Ugandassa toteutettavalle aseistariisunta-, demobilisaatio- ja yhteiskuntaan sopeuttamisohjelmalle (DDR-ohjelmalle), jossa painotetaan entisten lapsitaistelijoiden demobilisaatiota ja yhteiskuntaan sopeuttamista, 6 miljoonaa kruunua vuosiksi 2008–2010.

Folke Bernadotte -akatemia (FBA) on alkanut ylläpitää ja laajentaa kansainvälistä DDR-asiantuntijoiden verkostoa, jossa voidaan vaihtaa teoreettisia ja käytännön tietoja ja kokemuksia. FBA kuuluu yhdennettyyn DDR-koulutusryhmään, jossa on mukana koulutuslaitoksia, jotka aikovat yhdessä kehittää ja jakaa koulutusmateriaalia, joka perustuu YK:n yhdennettyihin DDR-toimintaa koskeviin normeihin. FBA järjestää vuosittain DDR-kursseja Ruotsissa ja tukee DDR-koulutusta muissa maissa ja kansainvälisissä operaatioissa. Näin tehtiin myös vuonna 2008.

YHDISTYNYT KUNINGASKUNTA

Yhdistyneen kuningaskunnan tukeen pienaseisiin ja kevyisiin aseisiin liittyvälle toiminnalle kuului vuonna 2008 seuraavaa:

— tuki Nairobissa sijaitsevalle pienaseiden alueelliselle keskukselle (RECSA) Keski- ja Itä-Afrikan maiden auttamiseksi tehostamaan pienasevalvontaansa

— Small Arms Survey -hankkeen perusrahoitus

— tuki Saferworld-järjestön tekemille arvioille siirtojen valvontaa koskevasta tämänhetkisestä lainsäädännöstä

— pienaseiden ja kevyiden aseiden valvontaa ja jäljittämistä koskeva koulutus Brasiliassa, El Salvadorissa ja Mosambikissa

— tekninen tuki Kongon demokraattisessa tasavallassa pienaseiden ja kevyiden aseiden tunnistamiseen, käsittelyyn, varastointiin ja hävittämiseen

— tiedotustoimet tehokkaan vientivalvonnan edistämiseksi

— tuki entisten taistelijoiden aseistariisunta- ja demobilisointityölle Sudanissa.

Rahoitus oli osa laajempia toimia, joilla pyritään auttamaan pienaseiden ja kevyiden aseiden valvonta- ja vähentämistoimenpiteiden valtavirtaistamisessa yleisemmin puolustusalan sekä ulkopoliittisissa ja turvallisuus- ja kehitysohjelmissa.

II.A.3 Osallistuminen kansainvälisiin seminaareihin ja konferensseihin tai niiden järjestäminen

VIRO

Viron edustajat osallistuivat aktiivisesti useisiin pienaseita ja kevyitä aseita koskevia ongelmia käsitelleisiin kansainvälisiin konferensseihin, kursseihin ja seminaareihin, joita YK, Etyj, EU ja muut kansainväliset järjestöt sekä valtioista riippumattomat järjestöt järjestivät. Viro myös kannattaa neuvotteluja kansainvälisestä asekauppasopimuksesta.

Viro osallistuu Wassenaarin järjestelyyn.

Viro toimi vuonna 2008 Etyjin turvallisuusyhteistyöfoorumin puheenjohtajana.

Valtion virastojen ja vientilupaviranomaisen (strategisten tuotteiden toimikunnan) edustajat ottivat myös aktiivisesti osaa Euroopan unionin tavanomaisten aseiden viennin työryhmän ja kaksikäyttötuotetyöryhmän työhön.

Viro toimittaa vuosittain selvitykset YK:n tavanomaisten aseiden rekisteriin ja Etyjille.

IRLANTI

Irlanti osallistui myös pienaseita koskevaan Geneven prosessiin. Prosessi on Geneven foorumin aloite, jossa hallitukset, kansainväliset järjestöt ja valtioista riippumattomat järjestöt käyvät epävirallisia neuvotteluja edistääkseen ja valvoakseen pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan toimintaohjelman täytäntöönpanoa. Irlanti myönsi myös rahoitusta Geneven foorumille vuonna 2008.

Irlanti antoi rahoitusta IANSA-verkostolle (International Action Network on Small Arms), joka on kansalaisyhteiskunnan järjestöjen yhdistys, joka pyrkii lopettamaan pienaseiden ja kevyiden aseiden keskittymisen ja väärinkäytön.

SLOVENIA

Puheenjohtajavaltio Slovenia järjesti Ljubljanassa 4.–6. toukokuuta 2008 ensimmäisen tavanomaisten aseiden viennin valvonnan ja aseiden vientiä koskevien EU:n käytännesääntöjen periaatteiden edistämisestä hyväksytyn yhteisen toiminnan 2008/230/YUTP mukaisen seminaarin, johon osallistui asevientilupien myöntämisestä vastaavia hallitusten virkamiehiä kuudesta Kaakkois-Euroopan maasta.

II.A.4 Muut aloitteet

LUXEMBURG

Luxemburgin viranomaiset rahoittivat vuosina 2008–2010 GRIP:n (European Institute for Research and Information on Peace and Security) johtamaa hanketta Afrikan valtioista riippumattomien järjestöjen verkoston voimistamiseksi konfliktien ehkäisyä ja rauhanrakentamista varten. Hankkeeseen kuuluu mm. rauhankulttuuria, rauhan palauttamista ja pienaseiden leviämisen estämistä varten toimivien Keski- ja Länsi-Afrikan valtioista riippumattomien järjestöjen verkoston luominen. Rahoitusosuus hankkeeseen oli yhteensä 285 000 euroa.

ESPANJA

Espanja järjesti 18.–22. helmikuuta 2008 Cartagena de Indiasin koulutuskeskuksessa Kolumbiassa viidennen pienaseita ja kevyitä aseita koskevan seminaarin, jossa tarkasteltiin YK:n toimintaohjelman tulevaisuutta ja asekauppasopimusluonnosta, sekä 28.–30. huhtikuuta 2008 La Antiguan koulutuskeskuksessa Guatemalassa ensimmäisen osa-alueellisen seminaarin aseellista väkivaltaa ja kehitystä koskevasta Geneven julkilausumasta. Seminaarit liittyivät Espanjan kansainvälisen kehitysyhteistyön viraston (AECID) koulutus- ja avustushankkeisiin.

SLOVENIA

Yleisen aseriisunnan ja asevalvonnan työryhmä käynnisti Slovenian puheenjohtajakaudella myös keskustelut siitä, olisiko EU:n ja kolmansien osapuolten välisiin poliittisiin sopimuksiin sisällytettävä pienaseita ja kevyitä aseita koskeva lauseke.

II.B Osallistuminen kansainvälisten järjestöjen ja alueellisten järjestelyjen työhön tavanomaisten aseiden ja erityisesti pienaseiden ja kevyiden aseiden alalla

EU jatkoi pienaseita ja kevyitä aseita koskevan YK:n toimintaohjelman täytäntöönpanon tukemista. Toimintaohjelma on edelleen maailmanlaajuisesti toteutettavien toimien perusta. EU antoi julkilausumia joka toinen vuosi järjestettävässä valtioiden kokouksessa, joka pidettiin New Yorkissa heinäkuussa ja jonka loppuraportti hyväksyttiin Iranin vaatimassa äänestyksessä, josta Iran ja Zimbabwe pidättyivät. Raportilla pyritään aidosti tehostamaan ja lujittamaan YK:n toimintaohjelman täytäntöönpanoa, ja se ohjaa EU:n tulevia toimia alalla.

EU edistää edelleen voimakkaasti pienaseiden ja kevyiden aseiden sekä niissä käytettävien ampumatarvikkeiden siirtojen valvonnan vahvistamista. EU vietti vuonna 2008 aseiden vientiä koskevien käytännesääntöjensä kymmenvuotispäivää. Käytännesäännöillä on edistetty merkittävästi edellä mainitun tavoitteen saavuttamista. Euroopan unioni pitää edelleen myös Wassenaarin järjestelyn puitteissa toteutettuja toimia erittäin tärkeinä.

EU jatkoi myös täysimääräistä osallistumistaan asekauppaa koskevaan sopimusprosessiin. EU:n jäsenvaltiot osallistuivat aktiivisesti Yhdistyneiden kansakuntien pääsihteerin perustaman asiantuntijaryhmän toimintaan (ryhmän jäseniin kuuluu seitsemän EU:n jäsenvaltiota). EU kehotti ja kannusti edelleen kolmansia maita tukemaan prosessia. Kaikki jäsenvaltiot olivat niiden 110 valtion joukossa, jotka tukivat YK:n 63. yleiskokouksen ensimmäisen komitean päätöslauselmaa, jossa kehotettiin perustamaan avoin työryhmä asiantuntijaryhmän avustuksella laaditun pääsihteerin raportin sisältämien suositusten täytäntöönpanoa koskevan jatkokäsittelyn helpottamiseksi.

ITÄVALTA

EU:n puitteissa tehdyn aktiivisen yhteistyön lisäksi Itävalta osallistui pienaseiden ja kevyiden aseiden alalla aktiivisesti kansainvälisten ja alueellisten järjestöjen työhön esimerkiksi Yhdistyneissä kansakunnissa, Etyjissä, Euroatlanttisessa kumppanuusneuvostossa ja Wienissä toimivassa vientivalvontaa koskevassa Wassenaarin järjestelyssä.

BELGIA

Belgia rahoitti vuonna 2008 useita hankkeita ja järjestöjä pienaseiden ja kevyiden aseiden epävakauttavan keskittymisen alalla:

— GRIP:n hanke tuen ja valmiuksien parantamiseksi pienaseita ja kevyitä aseita koskevien kansallisten toimintasuunnitelmien kehittämiseksi Burundissa, Kongon demokraattisessa tasavallassa ja Ruandassa

— Saferworldin hanke pienaseiden ja kevyiden aseiden keskittymisen torjumiseksi Bangladeshissa Etelä-Aasiassa

— Small Arms Surveyn vuosikertomuksen julkaiseminen

— Gentin yliopiston analyysi Kolumbiassa takavarikoiduista pienaseista ja kevyistä aseista alan EU:n vientivalvonnan arvioimiseksi ja tehostamiseksi

— YK:n huume- ja rikosjärjestön (UNODC/UNDCP) hanke ampuma-aseiden laittoman valmistuksen ja kaupan torjumiseksi Kolumbiassa

— Naton erityisrahaston hanke Kosovon suojelujoukkojen (KPC) vetämiseksi pois

— UNDP:n Kosovon pienaseiden valvontaa koskeva aloite (KOSSAC)

— SACBIH – UNDP:n Bosnian pienaseiden valvontaohjelma.

SUOMI

Suomi osallistui vuonna 2008 edelleen aktiivisesti kansainvälisten järjestöjen ja alueellisten järjestelyjen työskentelyyn pienaseisiin ja kevyisiin aseisiin liittyvissä kysymyksissä. Jäljempänä mainittujen toimien lisäksi Suomi osallistuu EU:n, YK:n, Etyjin, Naton/EAPC:n (Euroatlanttinen kumppanuusneuvosto) ja Wassenaarin järjestelyn kokouksiin ja raporttien laadintaan.

Lisäksi

— Etyjin turvallisuusyhteistyön foorumin pienasetukihenkilö lähetettiin tilapäisesti Etyjin konfliktinestokeskuksen palvelukseen;

— Suomi oli puheenjohtajana pienaseita koskevan Geneven prosessin työryhmässä vuonna 2008 pidetyssä valtioiden kaksivuotiskokouksessa, jossa valmisteltiin valtioiden kolmatta kaksivuotiskokousta;

— Suomi osallistui aseellisesta väkivallasta ja kehityksestä annetun Geneven julkilausuman ydinryhmään ja tuki julkilausuman käytännön täytäntöönpanoa erityisesti Keniassa;

— annettiin rahoitusosuus Small Arms Surveylle (yhteensä 20 000 euroa) Small Arms Survey -vuosikirjan 2008 toimittamiseen;

— annettiin rahoitusosuus (yhteensä 20 000 euroa) UNIDIRin (Yhdistyneiden Kansakuntien aseidenriisuntatutkimusinstituutti) hankkeeseen ”Implementing the UN Programme of Action on SALW – Analysis of the Reports Submitted by States 2006–2008”.

RANSKA

Koska pienaseita ja kevyitä aseita ei yleensä mainittu Euroopan unionin YUTP-alan sopimuksissa kolmansien maiden kanssa, Ranska sai EU:n neuvoston puheenjohtajakaudellaan hyväksyttyä pienaseita ja kevyitä aseita koskevan artiklan yhdeksi sopimuksiin lisättävistä poliittisista lausekkeista. Päätöksen pitäisi tehostaa pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian (2005) täytäntöönpanoa, ja se on osoitus huomiosta, jota Euroopan unioni kiinnittää kyseiseen uhkaan.

Toimiessaan EU:n neuvoston puheenjohtajana Ranska kannatti pienaseita ja kevyitä aseita koskevan vuoropuhelun aloittamista EU:n ja Kiinan välillä entistä vastuullisemman lähestymistavan edistämiseksi kevyiden aseiden ja ampumatarvikkeiden siirtoihin, erityisesti Afrikassa.

Ranska ehdotti, että yleisen aseriisunnan ja asevalvonnan työryhmä tarkastelisi sellaisten hankkeiden rahoittamista, joilla tehostetaan pienaseiden ja kevyiden aseiden lentoteitse tapahtuvan laittoman kaupan torjuntaa koskevan aloitteen täytäntöönpanoa. Aloitteen mukaan EU:n tilannekeskuksen (Sitcen) välityksellä alettaisiin vaihtaa tietoja lentoyhtiöistä, joiden epäillään osallistuvan laittomaan pienasekauppaan, ja määriteltäisiin tällaisten hälytysten kriteerit.

SAKSA

Saksa osallistuu aktiivisesti kansainvälisten ja alueellisten järjestöjen ja järjestelyjen työhön, joka koskee pienaseita ja kevyitä aseita ja niissä käytettäviä ampumatarvikkeita. Tällaisia monenvälisiä mekanismeja ovat erityisesti YK, Etyj, Nato ja Wassenaarin järjestely. Saksa lähettää säännöllisesti asiantuntijoita näiden järjestöjen puitteissa järjestetyille arviointikäynneille sekä työkokouksiin ja seminaareihin.

LIETTUA

Liettua osallistui säännöllisesti YK:n, Etyjin, EU:n ja Naton järjestämiin tapahtumiin pienaseiden ja kevyiden aseiden alalla. Liettua on toimittanut YK:lle selvityksiä, jotka koskevat pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa. Se on toimittanut myös vuosittaiset raportit aseiden vientiä koskevien EU:n käytännesääntöjen nojalla, YK:n tavanomaisten aseiden rekisteriä varten, pienaseita ja kevyitä aseita koskevan Etyjin asiakirjan mukaiset tiedot pienaseiden ja kevyiden aseiden tuonnista ja viennistä sekä ylijäämäisistä ja/tai takavarikoiduista ja hävitetyistä pienaseista ja kevyistä aseista, ja muut asiaankuuluvat raportit ja tiedot.

ALANKOMAAT

Alankomaat on jäsenenä aseellisesta väkivallasta ja kehityksestä annetun Geneven julkilausuman ydinryhmässä ja osallistuu aktiivisesti julkilausuman täytäntöönpanoon. Itä- ja Kaakkois-Euroopan maiden alueellinen konferenssi järjestettiin vuonna 2008 Alankomaiden rahoituksella.

Alankomaat on jäsenenä OECD:n kehitysapukomitean (DAC) INCAF-verkoston aseellisen väkivallan vähentämistä käsittelevässä työryhmässä ja pyrkii aktiivisesti tehostamaan pienaseita ja kevyitä aseita / aseellista väkivaltaa koskevien politiikkojen ottamista huomioon kehitystyön puitteissa ja turvallisuusalan uudistusta koskevissa ohjelmissa.

Alankomaat tukee YK:n toimintaohjelmaa ja YK:n yleiskokouksen ensimmäisen komitean asiaankuuluvia päätöslauselmia. Lisäksi Alankomaat edistää pienaseita ja kevyitä aseita koskevan ongelman parempaa ymmärtämistä sen laajimmassa merkityksessä tukemalla tutkimuslaitoksia, esimerkiksi Genevessä toimivaa Small Arms Surveytä, turvallisuusalan tutkimuslaitoksen (ISS) aseiden hallintaohjelmaa ja UNIDIRin tutkimuksia.

III.1 Yhdistyneet kansakunnat

ITÄVALTA

Itävalta osallistui pienaseiden ja kevyiden aseiden laittoman kaupan vastaisen YK:n toimintaohjelman osapuolina olevien valtioiden kolmanteen kaksivuotiskokoukseen ja osarahoitti Afrikan kehitysmaiden osallistumista kokoukseen.

Itävalta tuki edelleen pienaseita ja kevyitä aseita koskevan YK:n toimintaohjelman täytäntöönpanoprosessia ja on toimittanut YK:n sihteeristölle kansalliset vuosien 2007 ja 2008 selvityksensä, joissa on tiedot aseiden merkinnästä ja jäljittämisestä.

BELGIA

Belgia osallistui pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa käsitelleen valtioiden kolmannen kaksivuotiskokouksen työhön New Yorkissa 14.–18. heinäkuuta 2008.

YK:n turvallisuusneuvostossa 19. marraskuuta 2008 käydyssä, Costa Rican aloittamassa keskustelussa aseriisunnasta Belgia kannatti kansainvälisen asekauppasopimuksen tekemistä ihmisten turvallisuuden parantamiseksi varsinkin heikoimmassa asemassa olevien väestönosien, kuten lasten, keskuudessa.

BULGARIA

Bulgaria osallistui pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa käsitelleeseen valtioiden kolmanteen kaksivuotiskokoukseen, joka pidettiin New Yorkissa 14.–18. heinäkuuta 2008. Ennen kokousta Bulgaria esitteli YK:n toimintaohjelman täytäntöönpanoa koskevan kansallisen selvityksensä, jossa on tiedot aseiden merkinnästä ja jäljittämisestä.

KYPROS

Kypros toimittaa YK:lle selvityksiä, jotka koskevat pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa. Tässä yhteydessä on syytä mainita YK:n toimintaohjelman täytäntöönpanoa koskeva kansallinen selvitys, joka toimitettiin heinäkuussa 2008 ennen pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevaa YK:n toimintaohjelmaa käsitellyttä valtioiden kolmatta kaksivuotiskokousta, joka pidettiin New Yorkissa (14.–18. heinäkuuta 2008). Kypros on antanut tietoja myös YK:n ihmisoikeusvaltuutetulle (päätöksen 124/2004 nojalla) pienaseiden ja kevyiden aseiden saatavuudesta ja väärinkäytöstä aiheutuneiden ihmisoikeusrikkomusten estämisestä.

TŠEKKI

Tšekki tuki aloitteita, joilla jäljittämistä koskevaa sopimusta (ITI) edistetään ja pannaan täytäntöön. Osana tätä toimintaa Tšekki lahjoitti 1,8 miljoonaa Tšekin korunaa (95 969 US-dollaria) rauhan lujittamiseksi käytännön aseidenriisuntatoimenpitein perustetulle YK:n erityisrahastolle auttaakseen UNODAa järjestämään Prahassa pienaseiden ja kevyiden aseiden merkintää koskevan seminaarin osallistujille 15:sta Itä-, Etelä- ja Pohjois-Afrikan maasta. Tšekki on yksi seminaarin järjestäjistä ja esittelee siinä teknistä asiantuntemustaan ja kokemuksiaan.

Tšekki on toimittanut YK:lle selvityksiä, jotka koskevat pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa.

SUOMI

Suomi toimi pienaseita ja kevyitä aseita koskevan, New Yorkissa heinäkuussa 2008 pidetyn valtioiden kolmannen kaksivuotiskokouksen puheenjohtajiston jäsenenä.

Suomi on edistänyt kansainvälisiä toimia asevientivalvonnan vahvistamiseksi ja pienaseiden ja kevyiden aseiden keskittymisen rajoittamiseksi.

Suomi on alusta alkaen tukenut voimakkaasti kansainvälistä asekauppasopimusta. Suomi kuului asekauppasopimusta koskevaan YK:n asiantuntijaryhmään vuonna 2008 ja osallistuu edelleen avoimen työryhmän työskentelyyn vuonna 2009. Suomi kuuluu avoimen työryhmän puheenjohtajistoon.

RANSKA

Pienaseita ja kevyitä aseita koskevan Yhdistyneiden kansakuntien toimintaohjelman osapuolten kolmannessa kaksivuotiskokouksessa saatiin hyväksyttyä raportti sen jälkeen, kun asiassa oli epäonnistuttu vuoden 2006 kokouksessa. EU:n neuvoston puheenjohtajana Ranska koordinoi jäsenvaltioiden edustajien toimia niin, että EU:n kanta valittuun menettelyyn saatiin vahvistettua ja käytettyä puheenvuoro, jossa pahoiteltiin äänestykseen turvautumista raportin hyväksymiseksi. Eräiden valtioiden varaumat saatiin myös poistettua troikkakokousten avulla.

Ranska osallistui asiantuntijaryhmään, joka perustettiin harkitsemaan lisätoimia yhteistyön tehostamiseksi tavanomaisten ampumatarvikkeiden ylijäämävarastojen kysymyksessä. Ryhmä kokoontui kolmesti vuonna 2008 ja julkaisi raporttinsa YK:n asiakirjana A/63/182.

SAKSA

Saksa osallistui vuonna 2008 aktiivisesti asiantuntijaryhmään, joka tarkasteli kansainvälisen asekauppasopimuksen toteutettavuutta, soveltamisalaa ja mahdollisia osatekijöitä. Saksa on aina kannattanut oman rajoittavan vientivalvontapolitiikkansa soveltamista puolustustarvikkeisiin kansainvälisesti. Siksi se tukee aktiivisesti maailmanlaajuisesti sovellettavaa asekauppasopimusta ja edistää kokonaisvaltaisia toimia tällaisen välineen aikaansaamiseksi. Saksan hallitus pyrkii jatkossakin saamaan sekä tuoja- että viejävaltioiden tuen vahvalle asekauppasopimukselle.

IRLANTI

Irlanti osallistui pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa käsitelleen valtioiden kolmannen kaksivuotiskokouksen työhön New Yorkissa 14.–18. heinäkuuta 2008.

ITALIA

Italia osallistui vuonna 2008 aktiivisesti pienaseiden ja kevyiden aseiden laittoman kaupan torjumista koskevan YK:n vuoden 2001 toimintaohjelman osapuolten kolmanteen kaksivuotiskokoukseen, joka pidettiin New Yorkissa. YK:n yleiskokouksen ensimmäisessä komiteassa Italia kannatti kaikkia päätöslauselmia, joilla pyrittiin torjumaan pienaseiden ja kevyiden aseiden laitonta kauppaa ja vahvistamaan kansainvälistä yhteistyötä pienaseiden ja kevyiden aseiden valvonnassa.

Italia toimi vuonna 2008 myös asekauppasopimusta käsittelevän YK:n asiantuntijaryhmän jäsenenä ja vahvisti asiaankuuluvissa keskusteluissa tukensa konkreettisille toimille kansainvälisen asekauppasopimuksen aikaansaamiseksi.

LIETTUA

Liettua toimi puheenjohtajana pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden kansakuntien toimintaohjelman täytäntöönpanoa käsitelleessä osapuolten kolmannessa kaksivuotiskokouksessa, joka pidettiin New Yorkissa 14.–18. heinäkuuta 2008.

LUXEMBURG

Luxemburg tuki tai puolsi YK:n yleiskokouksen 63. istunnon ensimmäisessä komiteassa pidetyissä äänestyksissä pienaseita ja kevyitä aseita sekä ampumatarvikkeita koskevia eri päätöslauselmia.

Luxemburg antoi 50 000 euroa vapaaehtoista rahoitusta Kosovon pienaseiden valvontaa koskevalle UNDP:n hankkeelle.

MALTA

Malta toimitti vuoden 2008 kansallisen selvityksensä toimintaohjelman täytäntöönpanosta UNODAlle. Maltan hallituksen politiikkana on johdonmukaisesti ollut olla valmistamatta tai viemättä aseita, myöskään tavanomaisia aseita ja puolustustarvikkeita, muihin maihin kaikkina aikoina.

Malta osallistui pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden kansakuntien toimintaohjelman täytäntöönpanoa käsitelleeseen valtioiden kolmanteen kaksivuotiskokoukseen, joka pidettiin New Yorkissa 14.–18. heinäkuuta 2008.

PORTUGALI

Portugali osallistui vuonna 2008 pienaseiden ja kevyiden aseiden laittoman kaupan vastaisen YK:n toimintaohjelman osapuolten kolmanteen kaksivuotiskokoukseen ja kannatti kaikkia YK:n yleiskokouksen 63. istunnossa esitettyjä päätöslauselmia pienaseista ja kevyistä aseista sekä niissä käytettävistä ampumatarvikkeista.

Portugali kannattaa voimakkaasti prosessia, jossa pyritään tavanomaisia aseita (pienaseet ja kevyet aseet mukaan luettuina) koskevaan oikeudellisesti sitovaan välineeseen, ja vahvisti eri foorumeilla tukensa kattavalle asekauppasopimukselle.

Portugali tukee kansainvälisiä pyrkimyksiä edistää avoimuutta aseviennin alalla, ja tämän vuoksi se toimittaa vuosittain myös pienaseita ja kevyitä aseita koskevat tiedot YK:n tavanomaisten aseiden vienti- ja tuontirekisterille.

ROMANIA

Romania osallistui vuonna 2008 edelleen kansainvälisten järjestöjen ja alueellisten järjestelyjen työskentelyyn pienaseisiin ja kevyisiin aseisiin liittyvissä kysymyksissä.

Romania oli aktiivisena jäsenenä asekauppasopimusta koskevassa YK:n asiantuntijaryhmässä vuonna 2008 ja osallistuu edelleen avoimen työryhmän työskentelyyn vuonna 2009.

Romanian vientivalvontavirasto jatkoi yhdessä Albanian tasavallassa toteutettavan, UNDP:n Euroopan unionin pienasevalvontaa koskevan ohjelman (EUSAC) kanssa vuonna 2008 työpajojen järjestämistä Albanian puolustusministeriön, vientivalvontaviranomaisen ja ulkoasiainministeriön virkamiesten kanssa.

SLOVENIA

Slovenia pyrki panemaan täytäntöön YK:n toimintaohjelman ja toimitti kansallisen selvityksen täytäntöönpanosta YK:n sihteeristölle.

Slovenian toimiessa Euroopan unionin neuvoston puheenjohtajana vuoden 2008 alkupuoliskolla järjestettiin yleisen aseriisunnan ja asevalvonnan työryhmän erityinen kokous, jossa käsiteltiin pienaseita ja kevyitä aseita sekä niissä käytettäviä ampumatarvikkeita. Kesäkuussa pidetyn kokouksen ansiosta voitiin parantaa koordinointia ja lisätä johdonmukaisuutta erityisesti EU:n eri rahoitusvälineiden puitteissa tehtävässä hanketyössä ja teknisessä yhteistyössä. NAMSAn ja pienaseiden ja kevyiden aseiden valvonnasta vastaavan Kaakkois-Euroopan selvitystoimiston (SEESAC) edustajat tiedottivat jäsenvaltioille hankkeidensa viimeaikaisesta edistymisestä ja vaihtoivat näkemyksiä yhteistyön tulevaisuudennäkymistä.

Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpano on Slovenialle tärkeä prioriteetti aseriisunnan alalla. EU:n valmistautuessa New Yorkissa heinäkuussa 2008 pidettyyn valtioiden kaksivuotiskokoukseen käytiin myös kattava EU:n sisäinen keskustelu ja vaihdettiin näkemyksiä kumppanimaiden kanssa.

SLOVAKIA

Vientivalvonnan alalla Slovakia noudattaa